Maak 15 | Bible.is\n1Orli iina di maanin afta di ed priis dem, di elda dem, Laa tiicha an di ada Juu liida dem mek dem plan, dem tai op Jiizas an liid im we go ton im uova tu Pailat.\n2So Pailat aks im se, “Yu a di Juu dem king?” Jiizas ansa im se, “A yu se so.”\n3Den di liida fi di priis dem staat se aal saat a sitn gens im. 4So Pailat aks im agen se, “Yu ier umoch bad sitn dem se yu du? Lisn! Yu no ier aal di torbl sitn dem we dem a se gens yu!”\n5Bot Jiizas stil neva se a wod, an da wan de lik Pailat fi siks!\n6Evri Paasuova Alidie Pailat wuda frii wan prizna — eni wan we di piipl dem aks fa. 7Nou wan man niem Barabas an som ada kriminal did iina prizn fi morda afta dem did rail op di piipl gens di govament. 8Den di kroud a piipl kom tu Pailat an staat beg im fi frii wan prizna fi dem laik im aalwiez du.\n9So im aks dem se, “Unu waahn mi le'go di Juu dem King gi unu?” 10(Kaaz im nuo se di liida fi di priis dem did ton im uova tu im sieka bad main.) 11Bot di ed priis dem rail op di kroud fi aks Pailat fi let go Barabas.\n12So Pailat aks dem agen se, “Den wa unu waahn mi fi du wid di wan we unu kaal di Juu dem King?”\n13Dem baal out, “Kil im pan di kraas!”\n14Pailat aks dem se, “Wa mek? Wa im du rang?” Bot dem baal out louda, “Kil im pan di kraas!”\n15Pailat did waahn fi mek di kroud a piipl api, so im let go Barabas. Den im mek di suoja dem biit Jiizas. Afta dat im ton im uova tu dem fi dem kil im pan di kraas.\n16So di suoja dem liid im go iina di palis (dat a di govana yaad) an kaal op di ada suoja dem we iina dem gruup. 17Dem put wa lang lang porpl jakit pan Jiizas, an wan kroun mek outa makabush pan im ed. 18Dem staat big im op an a se “Manaz an rispek tu di Juu dem King.” 19Den dem lik lik im op iina im ed wid wan piis a tik an pit pit op pan im. Den dem go dong pan dem nii an gwaan laik se dem a worship im. 20Wen dem don mak im an tek im mek preke, dem tek aaf im porpl ruob an put aan bak im uona kluoz. Den dem kyari im go we fi niel im pan di kraas.\n21Wan man niem Saiman we kom fram Sairiin did a komiin fram konchri (im a did Aligzanda an Ruufos faada). Di suoja dem fuos im fi kyari Jiizas kraas. 22Dem kyari Jiizas go a wan plies we niem Golgota, (dat miin Di Skol Plies). 23Dem chrai fi gi im wain miks wid wan spais niem mor, bot Jiizas wudn jringk it. 24Den dem niel im pan di kraas. Di suoja dem chuo dais fi shier op im kluoz an fi disaid uu fi get wich paat.\n25A did nain aklak iina di maanin wen dem kil im pan di kraas. 26Den dem rait pan wan piis a buod wa im du mek dem kil im. It riid se, “DI JUU DEM KING.” 27An dem kil tuu tiif siem taim wid im, wan pan im rait an said an wan pan im lef an said. 29Di piipl dem we did a paas se som torbl sitn tu Jiizas. Dem shiek dem ed an se, “Aa! Yu, we kyan mash op Gad ous an bil it bak iina chrii die! 30Kom aafa di kraas an siev yuself no!”\n31A no dem wan, aal di ed priis dem, plos di Laa tiicha dem an di Juu liida dem laaf aafa Jiizas. Dem se “Im siev ada piipl, bot im kyaahn siev imself! 32Mek di Krais, di wan we se im a Izrel king, kom dong aafa di kraas nou mek wi si an wi wi biliiv im!” An di tuu we dem did niel pan di kraas wid im kos im out tu.\n33Wen it riich migl die, di uol plies get daak til bout chrii aklak di iivnin. 34Wen it kech chrii aklak, Jiizas baal out loud, loud, “Elowi, Elowi, lema sabaktanai?” Dat miin, “Mi Gad, mi Gad, wa mek yu lef mi an gaan? ”\n35Wen som a di piipl we did tan op de ier im, dem se, “Lisn, im a kaal fi Ilaija!”\n36Den sumadi ron go dip piis a sponj iina som sowa wain, put it pan wa tik an gi im fi jringk. Den im se, “Lef im! Mek wi si ef Ilaija ago kom kom tek im dong fram di kraas!”\n37Bot Jiizas baal out loud loud, bluo im bret wan laas taim an den ded.\n38Siem taim di kortn we did eng op iina Gad ous plit iina tuu fram tap tu batam. 39Wen di ed fi onjrid suoja we did tan op infronta di kraas si ou Jiizas ded, im se, “Fi riil, da man ya a did riili Gad Bwai Pikni fi chuu!”\n40Som uman did tan op forda out a wach wa a gwaan. Uman laik Mieri Magdaliin, Mieri we a Jiemz an Juozif mada (Jiemz did wan we yongga dan Juozif), an Saluomi did de de tu. 41Wen Jiizas did iina Gyalalii dem did mongks im falara dem an dem yuus tu elp luk aafa im. Nof muo uman we did kom op wid im kom a Jeruusilem did de de tu.\n42Da siem iivnin de, a did taim fi luk bout tingz fi di Paasuova alidie (dat miin se a did di die bifuo di Sabat), 43Juozif we kom fram Arimatiya a did wan a di Juu dem liida we evribadi did wel rispek. Im did a luk fi Gad kindom. Im get briev an go tu Pailat go aks im fi gi im Jiizas badi. 44Pailat did shak fi ier se im ded aredi. Im kaal di ed fi onjrid suoja an aks im ef Jiizas ded aredi. 45Afta im ier we di ed fi onjrid suoja se, Pailat gi Juozif Jiizas badi. 46Juozif bai som linin klaat, tek dong Jiizas badi aafa di kraas, rap im op iina di klaat an put im iina wan tuum we did dig iina wan rak. Den im ruol wan big stuon infront a di tuum. 47Mieri Magdaliin an di ada Mieri, Juozif mada, did si we Juozif did beri Jiizas badi.\nContinue to Maak 16 »


Jan 1 | Bible.is\n1Wen taim did staat, di Wod did de bout, an di Wod did de de wid Gad. Matarafak, di Wod a did Gad. 2Di Wod did de bout wid Gad fram bifuo di worl kom bout.\n3Gad kaaz di wan we a di Wod fi mek evriting. Notn no de we im neehn mek. 4Im a di wan we mek evriting liv, an a im kyari lait kom gi piipl so dem kyan si. 5Im shain an lait op di daak an di daak kudn tap di lait fram shain!\n6Nou, yu did av wan man we Gad did sen kom. Im niem Jan. 7Gad did sen Jan fi tel piipl bout di wan we a di lait, so dem kuda biliiv we Jan se. 8Jan a neehn di lait. Im did onggl kom fi tel piipl bout di lait. 9Da lait de a di riil lait an im kom iina di worl an mek evribadi nuo im.\n10A im mek di worl an im kom liv iina it, bot di piipl dem iina di worl neehn nuo a uu im. 11Im kom tu im uona konchri an im uona piipl dem ton dem bak pan im. 12Bot az fi aal a dem we welkom im — dat fi se, dem we chos iina im an im niem, im gi dem di rait fi ton Gad pikni. 13Bot dem no baan iina Gad fambili laka ou naamal pikni baan wid mada an faada, ar kaaz sumadi did fiil fi av seks, ar kaaz wan ozban mek op im main se im waahn pikni. Nuo! A Gad imself mek dem baan.\n14Nou, di wan we a di Wod ton man, im kom kom liv mongks wi, an wi si ou im big an powaful. Im a Faada Gad wan an onggl dege-dege Bwai Pikni. Faada Gad sen im kom an a di Faada mek im so big an powaful. Di Bwai Pikni shuo wi nof nof lov iivn duo wi no dizorv it, an a bier chuu sitn im shuo wi bout Gad.\n15Jan kom an im tel piipl bout im. Im baal out an tel dem se, “Da wan ya, a im mi did a taak bout wen mi tel unu se, ‘Di sumadi we de kom afta mi, im wie wie biga an beta dan mi, kaaz im did de bout fram lang bifuo mi baan.’ ”\n16Sieka ou im lov wi so moch an tel wi bier chuu sitn bout Gad, wi get muo lov fram im pan tap a di lov we wi did a get aredi. 17Kaaz, yu si, Gad gi Muoziz di Laa fi gi wi, bot im yuuz Jiizas fi mek wi nuo wa chuu, an sieka Jiizas, im shuo wi lov we wi no dizorv. 18Nobadi neva eva si Gad yet. Di onggl sumadi we eva si im a di wan dege-dege Bwai Pikni, we a Gad imself. Im wel kluos tu di Faada, an a im mek wi nuo wa di Faada komiin laik.\n19Wan taim, di Juu liida dem sen som priis an som a dem we elp tek kier a Gad ous fram outa Jeruusilem fi kwestiyan Jan. Dem sen dem fi aks im se, “A uu yu?” Wen Jan a ansa dem kwestiyan, im tek di chaans fi tel dem bout Gad Bwai Pikni. 20Im no uol bak di chuut, bot tel dem plien an chriet se, “Mi a no di Krais.”\n21So dem aks im se, “Den a uu yu den? Ilaija?” Jan se, “Nuo, mi a no Ilaija!” “So, yu a di prafit?” Bot Jan tel dem se, “Nuo!”\n22“So a uu yu den?” dem aks. “Jos tel wi so wi kyan get fi tel di piipl dem we sen wi fi kom fain out. A uu yu se yu bi?”\n23So Jan yuuz sopm we prafit Aizaiya se, fi tel dem a uu im bi. Im se, “Mi a di sumadi we a shout iina di dezot, ‘Mek di chrak we im fi waak pan chriet.’ ”\n24Nou, di Farisii dem did sen som a fi dem uona piipl fi kwestiyan Jan tu. 25Ier wa dem se tu im, “So, ef yu a no di Krais, an ef yu a no Ilaija ar di Prafit, a wa mek yu a baptaiz piipl den?”\n26So, Jan ansa dem se, “Mi baptaiz unu iina waata, bot sumadi de mongks unu we unu no nuo bout. 27Mi no iivn gud inof fi pul di schrap dem pan im slipaz. Im ago pik op afta mi lef an gaan.”\n28Nou, aal a dem sitn ya apm wich paat Jan did a baptaiz piipl. Di plies did niem Betani, an it did de pan di iis said a Riva Jaadn.\n29Di neks die, Jan si Jiizas a waak kom wich paat im de. Im si im an se, “Unu luk! Si Gad biebi shiip de! A im a di wan we ago mash op an tek we sin fram outa di worl! 30A im sed wan mi did a taak bout wen unu did ier mi se, ‘Wan man a kom afta mi, im wie biga an beta dan mi, kaa im did de bout wie bifuo mi baan.’ 31Mi neehn nuo a uu da sumadi de wuda bi. Mi onggl kom ya a baptaiz piipl, so dat dem we iina Izrel kuda get fi si an nuo a uu im.”\n32Den Jan staat taak an tel di piipl dem se, “Mi si di Spirit kom dong outa evn jos laka wan dov, an it lan pan im. 33Az mi did se, mi neehn nuo uu di sumadi wuda did bi. Bot, yu si di wan we sen mi fi baptaiz piipl, im did tel mi se, ‘Di sumadi we yu baptaiz an we yu si di Spirit kom dong an lan pan, a im a di wan we gweehn baptaiz piipl iina di Uoli Spirit.’ 34Mi si dis ya apm wid mi uona tuu yai dem, an mi a tel unu se da man ya, a im a Gad Bwai Pikni.”\n35Di neks die, Jan did de a di sed plies wid tuu a im falara dem. 36Nou, Jiizas did a waak paas, an Jan si im an shout out, “Unu luk! Si Gad biebi shiip de!” 37Az Jan se so, im tuu falara dem staat fala baka Jiizas. 38Wen Jiizas ton roun an si dem, im aks dem se, “A wa unu waahn?” So dem ansa im an se, “Rabai, we yu liv?” (Rabai iina fi dem langwij miin tiicha.)\n39“Kom,” Jiizas se, “unu kom, an unu wi si wich paat mi stie” (a did bout fuo aklak iina di iivnin). So dem go an si wich paat im did a liv an dem tan a im yaad fi di res a di die.\n40Saiman Piita did av wan breda niem Anju. Nou, Anju a did wan a Jan tuu falara dem we did fala Jiizas afta dem ier wa Jan did se bout im. 41Di fos ting Anju du afta im miit Jiizas a fain im breda, Saiman, an tel im se, “Wi fain di Mesaiya” (iina fi dem langwij dat miin Krais). 42An im kyari Saiman go wich paat Jiizas did de. Wen Jiizas si Saiman, im luk pan im an se, “Yu a Saiman, Jan bwai pikni. Fram nou aan, yu niem Siifas” (iina fi dem langwij, dat de a di niem fi Piita).\n43Di neks die, Jiizas mek op im main fi lef go a Gyalalii. Im fain wan man we niem Filip an se tu im se, “Fala baka mi.”\n44Filip did kom fram wan toun niem Betsieda, di sed plies Anju an Piita kom fram. 45Afta Jiizas fain im, Filip fain Nataniyel an tel im se, “Wi fain di sumadi we Muoziz rait bout iina di Laa, di sed wan di prafit dem rait bout tu. Im niem Jiizas an im kom fram Nazaret. Im a Juozif bwai pikni.”\n46Bot Nataniyel se tu Filip se, “Nazaret? Notn gud kyan kom outa dat de plies de?” So Filip se tu im se, “Kom kom si fi yuself.”\n47Wen taim Jiizas si Nataniyel a kom wich paat im de, dis a wa im se bout im, “Ku ya! Da man ya a wan Izrelait fi chuu! Da man ya no tel no lai.”\n48Nataniyel se tu im se, “Ou kom yu nuo mi?” Jiizas ansa im an se, “Mi si yu fram wen yu did anda di fig chrii, bifuo Filip kaal yu.”\n49Wen Nataniyel ier Jiizas se dat de, im se, “Rabai! Tiicha! Yu a Gad Bwai Pikni fi chuu! Yu a di King we ruul uova Izrel!”\n50So Jiizas se tu im se, “Yu biliiv iina mi kaa mi tel yu se mi did si yu anda di fig chrii? Yu gweehn si biga sitn dan dat.” 51Den im se, “Mi a tel unu fi chuu chuu se unu gweehn si di skai uopm op, an unu ago si Gad ienjel dem a go op iina evn an a kom dong pan di ort tu di Man we Gad Pik.”\nContinue to Jan 2 »


Inviejan a Jumieka - Wikipidia\nInviejan a Jumieka\nDi Inviejan a Jumieka wena amfibios expidishan kandok bai di Ingglish ina di Kiaribiyan ina 1655 we rizolt ina di kiapcha a di ailant frah Spien. Di kiapcha a Jumieka wena di casus belli we rizolt ina akchual waar bitwiin Ingglan ah Spien ina 1655.\nAfta di difiit a Santo Dominggo, di Ingglish expidishan anda Raboert Venablz (Robert Venables) ah Wiliam Pen (William Penn), fried fi fies Aliva Kramwel (Oliver Cromwell) wid suoso fielia, deh disaid fi chrai kiapcha Jumieka. Di ailant difens eh skianti ah di Panish sekladem bai dis taim eh nomba li bit uoba 1,500 man ah uman ah pitni. Pen di nieval komaanda, nena chos di aami komaandadem nomo afta Santo Dominggo, ih tek uoba kanchuol.\nInviejan[change up | change up di source]\nPah 19 Mie tuu Panish sekla si wah singkuma fliit siem az ikom rong Paint Morant ah deh waan di Panish Gobna Juan Ramírez de Arellano. Di ailandadem ah di gobna get kech kompliitli aaf gyaad ah eh-afi man wa faatifikieshan deh kuda fain. Az die lait pah 21 Mie di Ingglish manij fi penichiet di shala waata a Caguaya Bay (nou Kagwe Bie) we Wiliam Pen (William Penn) chansfor tu fran ih 60-gon ship Swiftsure abuod di laita 12-gon giali Martin a-liid flotila a sumaala kraaf. Deh yuuz di sumaala kraaf bikaazn se di laaja shipdem uda hiizi faasn a sii-batam sens di bie eh exepshanali shalo ah sieka dat stil som a di flotila faasn wan ah tuu taim ingkluudn di Martin bifuo deh get fi muuv aaf. Suun shat taat faya bitwiin di Ingglish ah wah bachri we ena-kova di hina angkrij. Di anful a inexpiirians difenda liid bai Francisco de Proenza, wah luokal istiet uona, ar hacendado, deh kuiktaim ronwe lef de.\nPenn den disembaak ih kantinjent ah advans di six mail gaa Santiago de la Vega we ih iizi-iizi kiapcha. Penn den suif-suif akiupai di tong ah oblaij di difiitid Ramirez fi rikues palaava. Venables, no mata se ih eh-sik, kom pah shuor pah 25 Mie fi diktiet di toermz. Ih anongs tu Ramírez se di ailan eh fi bi poermanentli anex bai di Kamanwelt a Ingglan ah dat di inabitantdem eh fi abandan di ailan widin di fuotnait, pah pien a det. Ramírez jraa ih fut fi tuu die bot ivenchali sain di arienjment pah 27 Mie; likl afta dat ih set siel fi Campeche, bot ih ded bifuo ih kuda kech.\nOusomeba a no haal a di Panish rezidentdem rekanaiz dis arienjment, ah Maestre de Campo de Proenza afta ih don-ivakiuyet uoliip a nankombatant bai buot tuad Kyuuba frah nadan Jumieka, extablish ih edkwaata a di hinlan tong a Guatibacoa. Ih alai ihself wid di Maruundem ina di mountinos intiiria fi inaagiuriet gerila waar gens Ingglish akiupieshan.\nDi Ingglish suuh taat sik ah taav so Pen ah Venablz uda tek muos a di expidishan gubak a Ingglan ina Aagos. Pen ah Venablz fried fi Kramwel fi no kiapcha Ispanyuola. Deh fried jostifai wen Kramwel chuo di tuu a dem ina di Towa. Di Ingglish we rimien sofa sivierli frah diziiz ah shaachrij a provijan, dedaaf bai di onjrid. Widin wan ier di 7,000 Ingglish afisa ah chuup we eh-tek paat ina di inviejan eh-rijuus tu 2,500. Ousomeba siknis suun swiip chuu di Panish ah wan a di fos viktim ena di anfaachunet de Proenza uu enop blain. Ih soxiid bai Cristóbal Arnaldo de Issasi, uu kantiniu fi putop pyaa-pyaa rizistans fi chrii muo ier.\nDi Panish atemp fi riitek Jumieka tuu taim uoba di nex fyuu ier; di fos taim a wen Isasi get difiit a Uochi Rayas ina 1657 ah wid a wuoliip laaja fuos rikruut frah Nyuu Spien get difiit agen a Raya Nuevo ina 1658. Afta demya fielia Jumieka langsaida di Kieman Ailanz ivenchali siid bai di Panish tu di Ingglish krong a di Chriiti a Majrid (1670).\nAnda British ruul Jumieka suuhtaim bikomz wah singkuma prafitebl pozeshan, we projuus kulu-kulu banz a shuga fi di uom maakit an ivenchali fi adaels kalani.\nBakl ina Jumieka\nInviejan a Jumieka (1655) • Bakl a Uochi Rayas (1657) • Bakl a Rio Nuevo (1658)\nDi las' time da page yah change a 03:32 pon 8 January 2018.


Luuk 2 | Bible.is\n1Iina dem die de, di Ruoman ruula, Siiza Agostos, gi aada fi rait dong di niem a evribadi iina im kindom. 2(Dis a di fos taim niem a rait dong sins di taim wen Kiriniyos did a ruul uova Siriya.) 3Aal im piipl dem did afi go a di toun we dem baan fi get dem niem rait dong, so di govament kyan taks dem.\n4So kaaz Juozif did kom fram Dievid fambili an Dievid did baan iina Judiya, im did afi lef fram Nazaret iina Gyalalii an go a Betliyem iina Judiya. 5Juozif go de wid Mieri fi get dem niem rait dong. Di tuu a dem did ingiej fi marid dem wan aneda an shi did av biebi iina beli. 6Wen dem de de, Mieri tek iin fi av biebi, 7an shi av ar fos pikni, wan bwai. Shi rap im op iina biebi blangkit an put im iina di baks we di animal dem nyam outa, kaaz no spies neva iina di ges ous fi dem.\n8Da nait de, som shepad did a luk aafa dem shiip iina wan fiil, nier we Mieri dem did de. 9Wan a di Laad ienjel dem kom tu di shepad dem. Wan brait brait lait fram Gad kova dem an it mek dem fraitn so til. 10So di ienjel tel dem se, “No fried! Mi av gud nyuuz fi unu. Nyuuz we ago mek evribadi api. 11Di wan we ago siev unu baan tide iina di toun we Dievid kom fram. Im a Krais, di Laad. 12Mi ago tel unu wa unu ago si, so wen unu si dat unu ago nuo se a im. Unu ago si wan biebi rap op iina wan biebi blangkit an a lidong iina di baks we di animal dem nyam outa.”\n13Aal av a sodn uol iip a ienjel fram evn, jain im. Dem did a priez di Laad an se, 14“Priez Gad we de a evn, an piis fi evribadi we Gad api wid.”\n15Afta di ienjel dem lef an go baka evn, di shepad dem se tu dem wan aneda, “Mek wi go a Betliyem go si aal a wa di Laad tel wi bout.”\n16Dem ori an go fain Mieri, Juozif an biebi Jiizas, we did a lai dong iina di bed we mek outa jrai graas. 17Wen dem si dem, dem tel evribadi aal a wa di ienjel did se bout di biebi. 18An evribadi we ier wa di shepad dem se, shak. 19Bot Mieri, shi kip wa dem se iina ar aat an tingk bout dem aal di taim. 20Di shepad dem go bak tu dem shiip a priez Gad fi aal we dem ier an si, kaaz evriting dem did si an ier a jos laik ou di ienjel did tel dem.\n21Iet die afta di biebi baan a did taim fi sorkomsaiz an niem im. Dem kaal im Jiizas. Jos laik ou di ienjel se dem fi kaal im, lang bifuo im baan.\n22Di die kom fi dem gi op sakrifais fi get bak kliin iina Gad yai, laik we Muoziz Laa se dem fi du. So Juozif an Mieri go a Jeruusilem an dem kyari Jiizas wid dem fi gi im tu di Laad, 23(kaaz it rait iina Gad Laa se, “Evri bwai biebi we a im mada fos pikni bilang tu di Laad.” ) 24So Mieri an Juozif kyari di sakrifais we Gad Laa se dem fi gi, “tuu dov ar tuu yong pijin.”\n25Nou yu di av wan man iina Jeruusilem niem Simiyan. Simiyan a did wan gud sumadi we riili did a liv fi Gad. Im did a wiet fi Gad frii Izrel fram sofarieshan an di Uoli Spirit did de wid im. 26Di Uoli Spirit did tel im se im naa go ded bifuo im si di Krais we di Laad pramis fi sen kom. 27Di Spirit liid Simiyan go iina di yaad we Gad ous de an wen Mieri an Juozif kyari iin Jiizas fi du wa di Laa tel dem fi du, 28Simiyan tek di biebi an priez Gad a se, 29“Laad, we yu pramis mi kom chuu, so nou mi kyan ded iina piis. 30Kaaz wid mi uon tuu yai dem, mi si di sumadi we yu sen fi siev piipl. 31An yu ago mek evribadi si ou im dwi'it 32im a di lait we ago mek piipl we a no Juu nuo yu wiez an bring nof rispek tu yu piipl Izrel.”\n33Juozif an Mieri kudn biliiv we Simiyan se bout dem pikni. 34Simiyan bles dem an tel Mieri se, “Dis ya pikni ya baan fi bring dong jojment an fi bles uol iip a piipl iina Izrel tu. Im ago bi wan sain fram Gad bot piipl ago fait gens im. 35Sieka dat, wa dem tingk iina dem aat ago kom out iina di uopm. Mieri it ago komiin laik wan suod a go chuu yu aat.”\n36Wan uol uman niem Ana we a did wan prafit did de de tu. Shi a did Fanyuuwel daata, wan man we kom fram Asha chraib. Shi did marid, bot a onggl sevn ier shi an ar ozban did marid fa bifuo im ded. 37An shi neva av no ada ozban aal wen shi ieti fuo. Maanin, nuun an nait, shi spen taim iina Gad ous, a faas an a prie.\n38Siem taim Simiyan a taak tu Mieri bout Jiizas, Ana kom tu dem an staat fi priez Gad. Shi tel evribadi we did a luk fi Gad fi frii Jeruusilem, bout di pikni.\n39Afta Juozif an Mieri du wa Gad Laa se dem fi du, dem go baka dem yaad iina Nazaret we de a Gyalalii. 40Jiizas gruo op an get chrang. Im did av sens an im did brait. An Gad did a bles im.\n41Evri ier, Jiizas mada an faada go a Jeruusilem fi di Paasuova alidie — wan alidie fi memba ou Gad did tek di Izrel piipl dem outa Iijip. 42Wen Jiizas riich twelv, dem kyari im go wid dem. 43Wen di alidie don, im mada an faada lef fi go baka dem yaad, bot dem neva nuo se Jiizas did stil de a Jeruusilem. 44Dem tek it se im did iina di gruup a fambili an fren we dem did a chravl wid; so dem chravl fi wan uol die bifuo dem staat luk fi im mongks di gruup. 45Wen dem no fain Jiizas, dem go baka Jeruusilem fi go luk fi im. 46Chrii die paas bifuo dem fain Jiizas iina Gad ous, sidong wid di tiicha dem, a lisn tu dem, an a aks dem kwestiyan. 47Evribadi we ier Jiizas taak kudn biliiv di wie ou im ansa kwestiyan an di sitn dem we im andastan. 48Wen Jiizas mada an faada si im, dem shak. Im mada se tu im se, “Si ya! Bwai, mek yu du wi so? Mi an yu faada did a luk fi yu ou lang!”\n49Jiizas se, “Wa mek unu a luk fi mi? Unu neva nuo se mi wuda iina mi faada ous?” 50Dem neehn andastan wa im a se tu dem.\n51Afta dat Jiizas go bak uom a Nazaret wid dem an im du evriting dem tel im fi du. An im mada kip aal a dem sitn de iina ar aat. 52Jiizas gruo op big. Im did brait an av nof sens. Gad did api wid wa im a du an di piipl dem did api tu.\nContinue to Luuk 3 »


Matyu 27 | Bible.is\n1Orli orli iina di maanin, aal a di ed priis an Juu elda dem miit op an mek op dem main fi kil Jiizas. 2Dem tai im op, kyari im go we an an im uova gi Pailat, di govana.\n3Wen Juudas, di wan we did sel im out, si se dem gi uova Jiizas fi dem kil im, im sari bout wa im did du, an kyari bak di toti silva kain dem go gi di ed priis an elda dem. 4Ier im no, “Mi sin, mi sin, kaa mi sel out sumadi we neehn du notn rang!” Bot dem se tu im se, “Wa dat av fi du wid wi? A fi yu prablem dat, gwaan go diil wid dat yuself!”\n5So Juudas chuo dong di silva kain dem iina Gad ous an lef de-so. Den im go we go eng imself.\n6Di ed priis dem tek op di moni an se, “It no rait fi wi put da moni ya wid Gad moni, kaa a blod moni dis.” 7So dem taak wid dem wan aneda an mek op dem main fi tek di moni bai piis a lan we bilang tu sumadi we mek klie pat, an dem yuuz da lan de beri farina. 8A so kom, aal a nou, piipl kaal da piis a lan de ‘Blod Fiil.’ 9Sieka dat, we di prafit Jerimaiya did se kom chuu. Im did se: “Dem tek di toti silva kain dem, a dat di Izrel piipl dem se im wot, 10an dem tek dat bai di piis a lan we bilang tu sumadi we mek klie pat, a siem so di Laad tel mi it fi go.”\n11Nou Jiizas tan op infronta di govana, an di govana aks im se, “Yu a di Juu dem king?” Jiizas se, “A yu se so.”\n12An wen di liida fi di priis dem an di Juu liida dem se im du aal kaina rang sitn, im neehn ansa bak. 13Den Pailat se tu im se, “Yu no ier umoch bad sitn dem se yu du?” 14Bot Jiizas no ansa no iivn wan a dem; dat did sopraiz di govana.\n15Nou iina di Paasuova Alidie, di govana aalwiez frii wan prizna; enibadi we di kroud waahn. 16Dis ya taim dem did lak op wan wikid prizna. Evribadi did nuo im. Im did niem Jiizas Barabas. 17So afta di kroud a piipl gyada op, Pailat se tu dem se, “Uu unu waahn mi lego fu'unu nou, Jiizas Barabas ar Jiizas di wan we dem kaal Krais?” 18(Kaaz Pailat nuo se dem onggl bring iin Jiizas kaa dem bad main.)\n19Wen Pailat de de a sidong iina im speshal siit az joj fi di kies, im waif sen im da mesij ya: “No av notn fi du wid da man de kaa im no du notn rang. Mi av wan bad bad jriim bout im tide. Laaks! It mek mi sofa.”\n20Bot di ed priis an Juu elda dem push di piipl dem fi aks fi Barabas an fi mek dem kil Jiizas.\n21Di govana aks dem, “Out a di tuu a dem, wich wan unu waahn mi le'go?” An di piipl dem se, “Barabas!”\n22Pailat se tu dem se, “Den wa mi fi du wid Jiizas we dem kaal Krais?” Di uol a dem se, “Niel im pan di kraas!”\n23So im se, “Fi wa? Wa rang im du?” Bot dem shout louda dan dem did a shout fos, “Niel im pan di kraas!”\n24Wen Pailat si se im neva did a go no we wid dis ya, bot did onggl a rail op di kroud muo, im tek waata wash im an infronta dem an se, “A no mi mek da man ya ded. Fi'im blod de pan fu'unu ed!”\n25Aal a di piipl dem se, “Ye, bliem wi! Mek im blod kom dong pan wi an wi pikni dem!”\n26Den im let go Barabas gi dem. Im mek dem tek wip biit Jiizas, an den gi im uova fi dem niel im pan di kraas.\n27Den di govana suoja dem tek Jiizas wich paat di govana liv an kaal op di ada suoja dem fi gyada op roun im. 28Dem tier aaf im kluoz an put aan wan brait red ruob pan im. 29Afta dem mek wan kroun outa makabush, dem put it pan im ed. Dem put piis a tik iina im rait an, an dem niil dong infronta im, an a muuv laik se dem did waahn tek im fi iidiyat. Ier dem no, “Manaz an rispek tu di Juu dem King!” 30Dem pit pan im an tek big tik biit im iina im ed, uova an uova. 31Afta dem mak im don, dem tek aaf di ruob an put aan bak fi im uona kluoz. Den dem kyari im go we fi niel im pan di kraas.\n32Wen dem a go we wid Jiizas, dem fain wan man fram Sairiin, we niem Saiman. Dem fuos im fi kyari Jiizas kraas. 33Dem kech a wan plies we niem Golgota (we miin di Skol Plies) 34an di suoja dem gi im wain miks op wid sitn bita fi jringk, bot wen Jiizas ties likl im neehn waahn jringk it. 35Wen dem don niel im pan di kraas, dem chuo dais fi shier op im kluoz. 36Den dem sidong rait de-so an gyaad im. 37Uova im ed dem put op wan sain we shuo a wa im du mek dem kil im. It se, “DIS A JIIZAS, DI JUU DEM KING.” 38Wen dem did a niel im pan di kraas, dem did niel op tuu tiif tu. Wan did de pan im rait-an-said an wan pan im lef-an-said. 39Di piipl dem we did a paas se aal kaina torbl sitn bout im. Dem shiek dem ed. 40Ier dem no, “Yu, we kyan mash op Gad ous an bil it bak iina chrii die, siev yuself no! Ef ya'a Gad Bwai Pikni, kom dong aafa di kraas!”\n41An a no dem wan, aal di ed priis, plos di Laa tiicha an elda dem did a laaf aafa Jiizas. Ier dem no, 42“Im siev ada piipl, bot im kyaahn siev imself! Im a di King fi Izrel? A wa kaina king im bi? Im a Izrel king! Mek im kom dong aafa di kraas nou an wi wi biliiv wa im se. 43Im se im chos iina Gad, den mek Gad siev im ef a dat Gad waahn du, kaa im no se, ‘Mi a Gad pikni!’ ” 44Aal di tiif dem we did niel pan di kraas wid im did kos im out tu.\n45Nou fram migl die di uol plies get daak til chrii aklak. 46Wen it kech bout chrii aklak, Jiizas shout out loud loud, “Eli, Eli, lema sabaktanai?” Dat miin, “Mi Gad, mi Gad, wa mek yu lef mi an gaan?”\n47Wen som a di piipl dem we did tan op de ier im, dem se, “Da man ya a kaal fi Ilaija.”\n48Sed taim, wan a dem ron go get wan sponj an ful it op wid sowa wain an put it pan wan piis a tik an gi im fi jringk. 49Bot di res a dem se, “Lef im an mek wi si ef Ilaija ago kom kom siev im.”\n50Den Jiizas baal out agen loud loud an put im spirit iina Gad an.\n51Siem taim, di kortn we did eng op iina Gad ous plit iina tuu, fram tap tu batam. Di ort shiek op an di rakstuon dem plit uopm. 52Tuum flai uopm, an uol iip a Gad piipl dem we did ded kom bak alaiv. 53Dem kom outa dem tuum. An afta Jiizas ded an kom bak, dem go iina Jeruusilem, an uol iip a piipl si dem.\n54Wen di ed fi onjrid suoja, an di suoja dem we did de wid im a gyaad Jiizas, si di ortkwiek an aal we did a apm, dem kech dem fried wikid wikid. Ier dem no, “Fi riil, da wan ya did a Gad Bwai Pikni fi chuu!”\n55Uol iip a uman did tan op forda out a wach we a gwaan. Dem did kom wid Jiizas fram Gyalalii an did a luk aafa im. 56Iina di gruup, yu did av Mieri Magdaliin, Mieri — dat a Jiemz an Juozif mada, an Zebidii bwai pikni dem mada did de de tu.\n57Nou wen iivnin kech, wan rich man fram Arimatiya we niem Juozif, kom. Im did a wan a Jiizas falara dem tu. 58Im go a Pailat go aks im fi Jiizas badi, an Pailat se dem fi gi im it. 59Juozif tek di badi, rap it op iina wan kliin linin klaat 60an put it iina wan nyuu tuum — dat a did fi im uona tuum we did iina di rak. Den im ruol wan big big stuon kraas infronta di tuum. 61Mieri Magdaliin an di ada Mieri did a sidong de, kraas fram di tuum.\n62Di neks die, dat a did di Sabat die, di ed priis dem an di Farisii dem miit op tugeda infronta Pailat. 63Dem se, “Sa, wi memba wen da oul laiyad de did stil a liv, ou im wehn se, ‘Afta chrii die mi ago kom bak alaiv.’ 64So tel dem sa fi mek shuor se di tuum gyaad gud gud til di tord die, so im falara dem no kom kom tek we im badi an tel di piipl dem se, ‘Im kom bak alaiv.’ Ef dem se so an chrik op piipl, dat de lai wuda wos dan di fos wan, wen im did kliem se a im a di Krais.”\n65So Pailat se tu dem se, “Tek wan gruup a suoja fi go gyaad di tuum, an mek shuor se dem gyaad it di bes wie dem kyan gyaad it.” 66So dem lef go we wid di suoja dem, an dem maak di stuon so dem wuda nuo ef nobadi muuv it.\nContinue to Matyu 28 »


2 Korintiyan 5 | Bible.is\n2 Korintiyan 5\n1Wi nuo se wi badi a laik di ous dem we wi liv iina, dem naa go laas fi eva. An wi nuo se wen da badi ya mash op, Gad wi gi wi wan nyuu wan we im bil imself. Da badi de wi wi get wen wi riich a evn an it ago laas fi eva. 2Wail wi dong ya pan ort, a wiet wi jos a wiet, kaaz wi wel waahn fi put aan wi nyuu badi. 3An wen wi put aan da nyuu badi de, wi naa go jos bi spirit wan bot wi spirit wi av badi. 4Nou wen mi se a jos wiet wi a wiet fi put aan di nyuu badi, mi no miin se a ded wi jos waahn fi ded so dat wi kyan dash we da badi ya. Wa mi a se a dat wi wel waahn fi put aan di nyuu badi kaaz da badi de ago laas fi eva. It no komiin laik da badi ya we kyan mash op an ded. 5Gad a di wan we mek wi redi fi da nyuu badi de an im sen im Spirit gi wi so dat wi wuda nuo fi shuor se wi ago get dem.\n6An sins wi av Gad Spirit a liv iina wi, wi no fried an wi no gi op. Wi nuo se az lang az wi a liv pan ort iina da badi ya, wi de faar fram di uom we di Laad mek fi wi. 7(An iivn duo wi kyaahn si it wi nuo wi ago get it kaaz wi no liv wi laif bies pan wa wi kyan si wid wi yai dem bot pan wa wi biliiv.) 8So laik mi did a se, wi no fried an wi no gi op, an wi waahn fi get wi nyuu badi an go liv wid di Laad muor dan wi waahn fi kip da badi ya. 9An so, wi mek shuor se evriting wi du a fi mek Gad api weda wi a liv pan ort ar wi de iina evn wid im. 10Kaaz aal a wi ago afi tan op infronta Krais Jiizas, an im ago joj wi. An weda gud ar bad, im ago pie bak evri wan a wi fi di sitn dem we wi du wen wi did de pan ort.\n11So kaaz wi av nof rispek fi di Laad an chuu wi nuo se im ago joj evribadi, wi du aal we wi kyan du fi win piipl uova fi Gad. Gad nuo se wi onggl priich wa im waahn wi fi priich an mi uop se, iina unu aat, unu nuo se a dat wi a du. 12Wi naa tel unu dem sopm ya fi mek wiself luk gud, wi a tel unu so dat unu wi fiil gud bout wi an kyan buos bout wi tu di wan dem we no bizniz bout wa iina piipl aat, bot onggl bizniz wid wa dem kyan si. 13Som piipl tingk se mi mad, an ef a mad mi mad, dat a fi mi an Gad saat out. Bot ef a no mad mi mad, an a sens mi a taak, a fi elp unu. 14Krais Jiizas lov wi, an a fi im lov mek wi a du wa wi a du. Kaaz wi nuo an biliiv se im did ded fi di uol a wi. An sins im ded fi evribadi, aal a wi did ded wid im tu. 15Jiizas ded fi aal a wi so dat di wan dem we did jos a liv fi mek demself api wuda chienj dem laif an staat liv dem laif fi mek im api — di wan we did ded an kom bak alaiv.\n16So den, wi no luk pan piipl an joj dem bies pan ou big ar sumaal dem bi, wi no joj dem laik ou di piipl we no biliiv joj dem. Bifuo wi did biliiv, a siem so wi did luk pan Jiizas Krais an joj im, bot nou wi no du dat no muor. 17Wen sumadi biliiv iina Krais Jiizas, dem ton wan nyuu sumadi. Dem tap liv di wie dem yuus tu liv bifuo dem biliiv an staat liv difrant. 18Aal a dem sitn ya, a Gad du dem. A im sen Jiizas fi ded fi wi an mek tingz rait bitwiin wi an im. An a Gad sen wi fi tel piipl se im mek wan wie fi dem mek tingz rait wid im. 19Wa mi a se a dat Gad yuuz Jiizas fi mek tingz rait bitwiin im an di uol worl. Gad naa uol dem sin gens dem an im sen wi fi tel piipl bout ou im mek tingz rait bitwiin dem an im. 20So wi a taak fi Krais Jiizas, an a laik se Gad a yuuz wi fi beg unu fi lisn tu wa wi a se. An sins wi a taak fi Krais Jiizas, wi a beg unu fi mek Gad put tingz rait bitwiin unu an im. 21Jiizas neva sin yet bot Gad put fi wi sin pan im, so dat wi kuda get kliin. Da wie de wen wi biliiv iina Jiizas, tingz wuda rait bitwiin wi an Gad.\nContinue to 2 Korintiyan 6 »


Filipiyan 4 | Bible.is\n1Mi breda an sista, mi lov unu, an mi mis an lang fi si unu so til. Unu mek mi api, an mi kyan riili buos bout unu, kaaz unu komiin laik wan kroun we mi get fi mi aad wok. So mi waahn unu fi tan op chrang iina wa unu biliiv bout di Laad.\n2Mi a beg Yuodiya an mi a beg Sinteki, fi di Laad siek, liv gud wid unu wan aneda. 3An mi a beg unu, mi gud gud fren we aalwiez elp mi iina mi wok fi di Laad, elp dem uman ya we aalwiez tan op chrang wid mi an elp mi pred di Gud Nyuuz. Elp Klement an aal a Gad piipl we wok wid mi tu. Dem niem rait dong iina Gad buk we av di niem a evribadi we Gad ago mek liv fi eva.\n4Unu fi eva api, kaaz unu an di Laad a wan! Mi a se it agen, unu fi api! 5Liv iina wan wie so dat evribadi kyan si se unu tek taim wid ada piipl. Di Laad suun kom bak. 6No wori wori op unuself bout notn. We unu fi du a prie tu Gad bout evriting, aks im fi we unu waahn, an gi im tangks fi evriting. 7Wen unu du dat, Gad wi gi unu piis iina unu aat an main iina wan wie we unu kyaahn iivn andastan. Im ago du it so unu no afi wori bout notn, kaaz unu an di Laad a wan. 8Mi breda an sista, wan muor ting mi waahn se tu unu. Unu si eniting we chuu, eniting we unu kyan rispek, eniting we rait, eniting we gud an kliin, eniting we piipl kyan luk pan an fiil gud bout, eniting we piipl kyan taak gud bout, eniting we fit fi get big op — a dem sitn de unu fi set unu aat an main pan aal di taim. 9Di sitn dem we unu lorn, an we unu get fram mi, an we unu ier an si mi du, a dem sitn de unu fi aalwiez du. Wen unu du dem sitn de, Gad, di onggl wan we kyan gi unu piis iina unu aat an main, im wi bles unu. 10Mi riili api an mi priez di Laad se unu memba mi agen. Mi nuo se unu aalwiez memba mi, bot unu neva av no chaans fi du we unu did riili waahn fi du fi mi. 11A no kaaz mi niid notn mek mi a se we mi a se, kaaz mi lorn ou fi satisfai no mata ef mi av nof ar ef mi av likl bit.\n12Mi nuo ou it fiil fi no av notn an mi nuo ou it fiil fi av nof. Mi lorn ou fi satisfai iina evriting no mata wa apm, weda mi onggri ar mi beli ful, weda mi av nof ar mi no av notn. 13Mi kyan du eniting, kaaz Krais Jiizas gi mi di powa fi du it.\n14Bot a gud sitn unu did du wen unu did elp mi wen mi did a go chuu mi chobl. 15Mata a fak, unu we de a Filipai wel nuo se di fos taim wen mi priich di Gud Nyuuz tu unu, an did a lef fi go a Masiduoniya, unu a di onggl choch we gi mi notn. 16Iivn wen mi did de a Tesalonaika, unu sen mi moni uova an uova wen mi did brok. 17A no muor moni mi a luk fram unu mek mi a se dem sitn ya, bot mi waahn unu du muor an muor gud sitn so Gad wi pie unu bak wid aal braata. 18Mi get aal a di sitn dem we unu sen. An nou, mi av muor dan we mi niid. So, mi gud nou, kaaz Epafrodaitos gi mi evriting we unu sen kom. Aal a we unu sen kom, komiin laik di swiit smel we kom fram sakrifais we Gad lov. An Gad api wid dat. 19An kaaz unu an Krais Jiizas kluos, fi mi Gad gweehn gi unu evriting we unu niid. An unu nuo se im wel rich, an we im av kyaahn ron out. 20So mek wi big op an priez Faada Gad fi eva an eva! Iemen!\n21Tel aal a Gad piipl we kluos wid Krais Jiizas oudi fi mi. Di breda an sista dem we de ya wid mi sen oudi fi unu tu. 22Aal a Gad piipl sen oudi fi aal a unu, speshali di wan dem we kom fram Siiza yaad.\n23Mi prie se wi Laad Jiizas Krais wi shuo unu lov an bles unu laif. Iemen!\nContinue to Koloshan 1 »


Matyu 20 | Bible.is\n1“Gad kindom komiin laik wan man we uon wan faam. Im go we orli iina di maanin go tek aan som wokman fi im griep faam. 2Im an dem wok out se im wi pie dem wan naamal die wok pie, an den im sen dem go pan im griep faam fi staat di wok.\n3“Bout nain aklak iina di maanin, im go we agen an si som muo man a tan op iina di maakit naa du notn. 4So im go tu dem an se, ‘Unu gwaan dong a di griep faam tu, an mi wi pie unu wateva unu fi get.’ 5So dem go.\n6An bout faiv aklak im go out agen an fain som muo man jos a tan op bout di plies naa du a ting. So im aks dem se, ‘Wa mek unu tan op ya-so uol die naa du notn?’\n7“Dem ansa bak, ‘Kaaz nobadi naa gi wi no wok sa.’ “So im se tu dem se, ‘Unu gwaan go wok pan mi griep faam tu.’\n8“Wen iivnin kom dong nou di faam uona se tu im manija se, ‘Kaal di wokman dem an pie dem. Staat wid di laas set a man dem we mi tek aan, an pie aal a dem dong tu di fos set.’\n9“Wen di wan dem we staat wok bout faiv aklak kom fi fi dem pie, aal a dem get wan uol a die pie. 10Wen di wan dem we di faam uona did tek aan fos kom nou fi get fi dem pie, dem tingk se dem wuda get muo moni. Bot evri wan a dem get di naamal die pie tu. 11So wen dem get dem pie, dem staat grombl grombl bout wa di faam uona did du; 12ier dem no, ‘Dem wokman, we kom iin laas, a onggl wan owa dem wok fa an yu pie dem siem laik wi, afta a wi du muos a di wok an bon op iina son uol die.’\n13“Di faam uona ansa wan a dem, ‘Fren, afta mi no tiif unu notn. Wi neehn kom tugeda an se a di naamal die pie mi fi gi unu? Iihn? 14So tek wa unu fi get an gwaan bout unu bizniz. A mi waahn gi di man we mi tek aan laas di siem moni we mi gi unu. 15Mi kyaahn du we mi waahn du wid fi mi uona moni? Iihn? Ar a red yai unu red yai kaa mi kain?’\n16“So di wan we no luk so impuotant we de a bak, Gad ago push dem op a front, an di wan dem we luk laik se a dem impuotant, we de op a front, a dem ago get push a bak.”\n17Wen Jiizas did a go op a Jeruusilem, pan di wie, im tek im twelv speshal falara dem wan said an se tu dem se, 18“Luk ya no, wi a go op a Jeruusilem, an dem ago tek di Man we Gad Pik an ton im uova tu di ed priis an di Laa tiicha dem. Dem ago joj im an se im gilti an fi ded. 19Dem ago gi'im tu di piipl dem we a no Juu fi dem laaf aafa im an tek im mek preke, biit im wikid wikid an afta dat dem ago kil im pan di kraas. Bot chrii die afta dem kil im, im ago kom bak alaiv.”\n20Den Zebidii bwai pikni dem mada kom tu Jiizas wid ar bwai dem. Shi niil dong a grong an aks im fi du sitn fi ar.\n21So im se tu ar se, “Wa yu waahn?” Shi ansa bak, “Mi waahn yu fi lou mi tuu bwai dem fi sidong iina yu kindom, wan a yu rait an said an di neks wan a yu lef-an-said.”\n22So Jiizas se tu ar se, “Yu no nuo wa yu a aks mi se! Unu kyan jringk wa mi bout fi jringk? A sofa mi ago sofa yu no.” Di bwai dem se, “Ye, wi kyan du dat!”\n23So Jiizas se tu dem se, “Unu wi sofa ye; mmhm — unu wi jringk mi kop, bot fi sidong a mi rait an said an mi lef-an-said, a no mi wok out da wan de. Kaaz dem pozishan de don put op aredi fi di wan dem we mi Faada se fi get dem.”\n24Nou wen di ada ten falara dem ier dis, dem did beks wid di tuu breda dem. 25Bot Jiizas kaal dem an se, “Unu nuo se di piipl dem we a no Juu, fi dem ruula dem lov kanchuol dem an lov shuo se a dem av powa, an aal dem ed ruula — dem lov baas baas op di piipl dem tu. 26A no so it fi go mongks unu! Insteda dat, ef nobadi waahn av tap pozishan mongks unu, dem afi sorv unu, 27an nobadi we de mongks unu an waahn big op a front, dem afi ton unu sorvant. 28A so it fi go, jos laik ou di Man we Gad Pik neehn kom ya fi nobadi sorv im; a kom im kom ya fi sorv piipl an fi gi op im laif so piipl kyan get frii fram dem sin.”\n29Wen Jiizas did a lef Jeriko, wan bag a piipl fala baka im. 30Tuu blain man did sidong a di ruodsaid a beg. Wen dem ier se a Jiizas a paas chuu, dem shout out, “Laad, Dievid pikni, tek piti pan wi du!”\n31Di piipl dem tel dem fi shet dem mout an tap dem naiz, bot a dat de taim dem staat shout out, “Laad, Dievid pikni, tek piti pan wi du!”\n32Jiizas tap. Im kaal dem an se, “Wa unu waahn mi du fu'unu?”\n33Dem se tu im se, “Laad uopm op wi yai dem, du.”\n34Jiizas fiil sari fi dem an toch dem yai — Braps! Dem yai get beta an dem kuda si, an di man dem fala Jiizas.\nContinue to Matyu 21 »


Ruoman 13 | Bible.is\n1Evribadi mos du wa di govament se kaaz nobadi kyaahn ruul ef Gad neva gi dem di powa fi ruul. So di piipl dem we a ruul uova unu, a Gad put dem de. 2So den di piipl we no du wa di govament se dem fi du, a go dem riili a go gens di piipl we Gad pik fi ruul, an di piipl dem we du dat, a jos bring dem a bring dong jojment pan demself. 3Di piipl we du wa rait, dem no afi fried a di piipl we a ruul uova dem. A jos di piipl dem we a du we rang fi fried. So, ef unu no waahn fi fried a di piipl we a ruul uova unu, jos du wa rait an wen unu du dat dem wi big unu op. 4Kaaz di piipl we iina powa, dem a Gad sorvant an dem de de fi fi unu gud. Bot yu si ef unu a du rang, unu fi fried, kaaz Gad neva gi dem powa fi notn. Di piipl we iina powa a Gad sorvant an im yuuz dem fi joj an ponish di piipl we a du rang. 5So den unu fi du wa di piipl we ruul uova unu se unu fi du. Unu fi du dem no jos kaaz Gad wi ponish unu ef unu no du it bot kaaz diip dong iina unu aat unu nuo se a dat unu fi du. 6A dat mek unu a pie taks tu, kaaz di piipl we a ruul uova unu, wen dem du we dem sopuoz fi du, a wok dem a wok fi Gad. 7Unu mos pie piipl wa unu uo dem: Ef unu av taks fi pie, pie di uol a dem; ef piipl fi get rispek, rispek dem an ef a big dem fi get big op, den big dem op.\n8No uo nobadi notn — pie piipl wa unu uo dem. Di onggl ting unu fi uo piipl a lov kaaz enibadi we lov dem nieba laik ou dem lov demself, dem a du evriting we di Laa se. 9Di Laa dem: “No sliip wid nobadi we yu no marid tu, no kil, no tiif, no red yai aafa piipl tingz,” aal a dem de an di res a Laa dem, yu kuda put dem tugeda an mek wan Laa we se: “Lov yu nieba laik ou yu lov yuself.” 10Ef yu lov sumadi yu naa go du notn bad tu dem. So den, wen yu lov piipl, yu riili a du aal we di Laa se.\n11Dat a wa unu mos du kaaz unu nuo di taim wi a liv iina. Unu nuo se a taim nou fi wiek op an tap sliip, kaaz wi kluosa nou tu di die wen Gad ago siev wi dan wen wi did fos staat biliiv iina Krais Jiizas. 12Wi taim pan da ort ya suun don, it komiin laik wen nait a don an die a lait. So mek wi tap du di wikid sitn dem we piipl du iina di daak an insteda dat tek op di wepan dem wa wi yuuz fi fait iina di die taim. 13So mek wi liv ou wi nuo wi fi liv, mek wi liv laik piipl we iina di lait, no laik piipl we iina di daak. Wi no fi tek paat iina no wail seks paati an wi no fi jringk til wi jongk. Wi no fi a sliip roun sliip roun ar a tek paat iina no kaina seks sin. Unu no fi lov fait an unu no fi red yai fi ada piipl tingz. 14Insteda aal a dat, unu fi mek Jiizas Krais ruul uova unu an tap tingk bout di wikid sitn dem we unu badi waahn fi du an ou unu kyan get dem sitn de.\nContinue to Ruoman 14 »


Ikanamix - Howling Pixel\nAnchopalaji a di stodi a yuumaniti. Imien sobdivijan a suoshal anchopalaji ah kolchral anchopalaji, we diskraib ou sasayatidem wok rong di wol, lingguistik anchopalaji, we investigiet di influens a languij ina suoshal laif, ah bailajikal ar fizikal anchopalaji, we kansoern lang-toerm divelopment a di yuuman aaganizim. Aakialaji, we stodi paas yuuman kolcha chuu investigieshan a fizikal evidens, kansida az branch a anchopalaji ina di Yunaitid Stiet, wails ina Yuurop, ivyuu az disiplin ina iwona rait, ar els igruup anda adaels rilietid disiplin laka ischri.\nAschranami, a nachral sayans, di todi a silestial abjek (laka staar, gialaxi, planit, muun, astaraid, kamit ah nebiula) ah pruoses (laka siupanuova hexpluojan, giama rie bos, ah kasmik maikrowiev bakgrong riedieshan), di fizix, kimischri, ah evalushan a soch abjek ah pruoses, ah muo jinarali aal finamina we arijiniet outsaida di atmosfier a Oert.\nBailoji a di saiyans we stodi di livin aaganizim dem. Bifuo di naintiin senchri, bailoji wehn kom aanda di jenaral stodi a aal nachral objek kaal Nachral Ischri. Wahn French nachralis niem Jean-Baptiste Lamark mek op di niem we wi yuuz nou. Bailoji a nou wahn tandad sobjek ina skuul ahn yuunivorsiti evri we ina di worl, an uoba milian piepa get poblish evri ier ina nof Bailoji ahn Medisn jornal.\nBailoji egzamin di schrokcha, fongkshan, gruot, arijin, evaluushan, dischribyuushan ahn klasifikieshan fi evri livin ting. Madorn bailoji bies pahn faiv mien prinsipl: Sel tiyori, evaluushan, jiin tiyori, enaji, ahn uomiyostiesis.\nChradishanali, bailoji brok op ina nof nof difrent ieriya, bies pan difrent aaganizm: Batani, di stodi a di plaant dem; zuulaji, di stodi a di animal dem; ahn maikrobailoji, di stodi a di wuoliip a maikro-aaganizm. Dem ya fiil ya brok dong forda bies pan di skiel pahn we di aaganizm dem get stodi, an di metad dem we wi yuuz fi stodi dem: Baiyokemismischri egzamin di fondamental kemischri a laif; molekyula bailoji stodi di komplex intarakshan a di sistim dem bitwix difrent bailajikal malikyuul; sel bailoji egzamin di biesik bildin blak a evriting we livin, di sel; fiziolaji egzamin di fizikal ahn kemikal fongkshan a di tisyu ahn aagan sistim ina evri aaganizm; ahn ikalaji stodi ou di difrent aaganizm dem intariliet wid dem envairanment.\nFilasafi a di todi a jinaral ah fondamental prablem, laka dem we kanek wid riyaliti, egzistens, nalij, valiu, riizn, main, ah langwij. Filasafi difrah frah adaels wie fi ajres soch prablem bai fii kritikal, jinarali sistimatik apruoch ah fii rilayans pah rashanal agiument. Ina muo kiajyual piich, bai extenshan, "fialasafi" kiah refa to "di muos biesik biliif, kansep, ah atityuud wa wan smadi ar gruup ab.\nFizix (frah Ienshent Griik: φυσική (ἐπιστήμη) phusikḗ (epistḗmē) "nalij a niecha", frah φύσις phúsis "niecha") a di nachral sayans we invalv di stodi a mata ah fii muoshan chuu spies ah taim, tugiada wid rilietid kansep laka enaji ah fuos. Wan a di muos fondamental sayantifik disiplin, di mien guol a fizix a fi andastan ou di yunivoers biyev.\nIna ikanamix, wah gud a matiirial we satisfai yuuman waant ah provaid yuutiliti, fi egzampl, tu kansyuuma a-mek poerchis. Wah kaman distingshan mek bitwiin 'gudz' we a tanjibl prapati ah saabis, we nan-fizikal.\nInjinierin a di aplikieshan a matimatix, impirikal evidens ah sayantifik, ikanamik, suoshal, ah praktikal nalij fi invent, inoviet, dizain, bil, mentien, risaach, ah impruuv chokcha, mashiin, tuul, sistim, kompuonent, matiirial, ah pruoses.\nJaagrafi (frah Griik γεωγραφία, geographia, litarali "oert diskripshan") a wah fiil a sayans we divuot tu di todi a di lan, di fiicha, di inabitant, ah di finamina dem a Oert. Di fos poersn fi yuuz di wod "γεωγραφία" wena Erastotiiniz (Eratosthenes 276–194 BKI). Fuo istarikal chadishan ina jaagrafikal risaach a spieshal analisis a di nachral ah di yuuman finamina (jaagrafi az di todi a dischibyuushan), ieria todi (plies ah riijan), todi a di yuuman-lan rilieshanship, ah risaach ina di Oert sayans. Nondiles, madan jaagrafi a wah aal-ingkompasin disiplin we fuomuos siik fi andastan di Oert ah aal a iyuuman ah nachral komplexiti—no onggl we abjekdem de, bot ou deh eh-chienj ah kom fi bi. Jaagrafi kaal "di wol disiplin" ah "di brij bitwiin di yuuman ah di fizikal sayans". Jaagrafi divaidop ina tuu mien branch: yuuman jaagrafi ah fizikal jaagrafi.\nJaaloji (frah Griik γῆ, gē, i.e. "oert" ah -λoγία, -lojia, i.e. "todi a, diskuos") a wah oert sayans wa kompraiz todi a di salid Oert, di raktuon wa mekiop, ah di pruoses ou deh chienj. Jaaloji azwel kiah refa jinarali tu di todi a di salid fiicha a heni silestial badi (laka jaalaji a di Muun ar Maarz).\nKimischri a branch a fizikal sayans we todi di kampozishan, chrokcha, prapati ah chienj a mata.\nLaa a sistim a ruul we infuos chuu suoshal instityuushan fi goban biyevia. Laa kiah mek bai wah kalektiv lejisliecha ar bai singgl lejislieta, rizolt ina statyuut, bai di egzekiutiv chuu dikrii ah regiulieshan, ar bai joj chuu bainin prisident, naamali ina kaman laa jurisdikshan. Praivit indivijual kiah kriet liigali bainin kanchrak, ingkluudn aabichrieshan agriiment we kiah ilek fi axep altoernitiv aabichrieshan tu di naamal kuot pruoses. Di faamieshan a laa dehself kiah bi influens bai wah kanstityuushan we raitdong ar tasit, ah di raits inkuod iin de. Di laa shiep palitix, ikanamix, ischri ah sasayati ina vierios wie ah saab az midieta a rilieshan bitwiin piipl.\nLajik (frah di Ienshent Griik: λογική, logike) arijinali miin di wod, ar wa se ar spiik, (bot ikom fi miin taat ar riizn) jinarali nou kansida fi kansis a di sistimatik stodi a di faam a valid agiument. Valid agiument a wan we gat spisifik rilieshan a lajikal supuot bitwiin di asomshandem a di agiument an ikangkluujan.\nMatimatix (frah Griik μάθημα máthēma, “nalij, todi, laanin”) a di todi a tapik laka kuantiti (nomba), chokcha, spies, ah chienj. A wah rienj a vyuu mongx matimatishan ah filasafa az tu di egzak skuop ah difinishan a matimatix.\nSaikalaji a di stodi a biyevia ah main, we imbries aal aspek a yuuman expiiriens. A wah akademik disiplin ah aplai sayans we siik fi andastan indivijal ah gruup bai establish jinaral prinsipl ah risaach spisifik kies. Ina dis fiil, profeshanal praktishana ar risaacha kaal saikalajis ah deh kiah bi klasifai az suoshal, biyeviaral, ar kagnitiv sayantis. Saikalajis atemp fi andastan di ruol a mental fongshan ina indivijal ah suoshal biyevia, sieh taim dem a-expluor di fiziolajikal ah bailajikal pruoses we andaniit kagnitiv fongshan ah biyevia.\nSuoshal sayans a mieja kiatigari a akademik disiplin, kansoern wid sasayati ah di rilieshanship mongx indivijual widin sasayati. Suoshal sayans iself ab nof branch, ebri dege wan kansida az "suoshal sayans". Di mien suoshal sayans ingkluud ikanamix, palitikal sayans, yuuman jaagrafi, dimagrafi ah suosialaji. Ina waida sens, suoshal sayans azwel ingkluud som fiil ina di yuumanitidem laka anchopalaji, aakialaji, jurispruudens, saikalaji, ischri, ah lingguistix. Di toerm sohtaim yuu azwel fi refa spisifikali tu di fiil a suosialaji, di arijinal 'sayans a sasayati', extablish ina di 19t senchri.\nTax (frah di Latn taxo) a finanshal chaaj ar ada levi impuoz pah taxpieya (indivijal ar liigal entiti) bai di stiet ar di fongshanal ikuivilent a di stiet fi fon vierios poblik expendicha. Fielia fi pie, ar iviejan ar rizistans tu taxieshan, yuujali ponishebl bai laa. Taxiz kansis a dairek ar indairek taxiz ah kiah pie fa ina moni ar bai ilieba ikuivilent. Som konchri impuoz liklmuos no taxieshan nontaal, ar luo-luo tax riet fi soertn ieria a taxieshan.


En an Iigl - Global African Storybook\nEn an Iigl\nWan taim, En an Iigl a did fren. Dem yuuz tu liv piisful wid aal a di ada bord dem. Non a dem kudn flai.\nWan die, famin did de pan di lan. Iigl did afi waak faar-faar fi fain fuud. Shi kom bak wel taiyad. "Wahn iiziya wie mos de bot fi chravl! Iigl se.\nAfta a gud nait sliip, En kom op wid a brait aidiya. Shi staat kalek op aal a di feda dem we jrap aaf a aal a dem bord fren dem. "Mek wi suo dem op tugeda pan tap a fiwi feda dem," shi se. "Miebi dat wi mek it iiziya fi chravl."\nA Iiigl aluon inna di uol vilij did av wahn niigl, so shi staat suo fos. Shi mek wan priti pier a wing fi arself an did a flai wie uova En ed. En did baro di niigl bot shaatli afta dat shi get taiyad fi suo. Shi lef di niigl pan di kobad an go inna di kichin fi kuk fuud fi ar pikni dem.\nBot di ada bord dem did si Iigl a du pie flaiyin. Dem aks En fi len dem di niigl fi mek wing fi demself. Likl afta dat a pie bord a flai aal uova di skai.\nWen di laas bord kyari bak di niigl we im baro, En neva de de. So ar pikni dem tek di niigl an staat plie wid it. Wen dem get taiyad a di giem, dem lef di niigl inna di san.\n"Jos gi mi a die," En beg Iiigl se. "Da taim de yu kyan fiks yu wing an flai go get fuud agen." "Jos wan muor die," Iigl se. "Ef yu kyaahn fain di niigl, yu wi afi gi mi wan a yu pikni dem az piement."\nAz di shado aafa Iigl wing toch di grong so, En waan ar pikni dem. "Kom out a di uopn jrai lan." An dem ansa ar se: "Afta we a no fuul. Wi ago ron."


Aruuba - Wikipidia\nOfishal langwij: Doch\nGovament: Yuuniteri paalimenchri riprizentitiv dimakrasi anda kanstityuushanal manaaki\n• Gobna-Jinaral: Fredis Refunjol\n• Praim Minista: Mike Eman\nIeria: 178.91 km²\nKaalin kuod: +297\nISO 3166 kuod: AW\nIntanet TLD: .aw\nAruuba a wah 33 kilomiita (32 mail) lang ailan ina di Lesa Antiliiz we de ina di Sodan Kiaribiyan Sii, 27 km (17 mail) naat a di Paraguaná Peninsiula, Falcón Stiet, Venizuela. Tigeda wid Kiurasao ah Bonier, ifaam we deh kaal di ABC ailanz a di Liiwad Antiliiz, di sodan ailan chien a di Lesa Antiliiz.\nAruuba a wah self-ruulin riijan ina di Kindom a di Nedalanz, we naav no adminischrietiv sobdivijan. Aruuba difrah frah di resa di Kiaribiyan riijan faa iab jrai klaimit; di lan jrai-jrai ah kiaktos de ebriwe. Di jrai klaimit buus tuoris araival duo, kaa dem kiah aazwie expek waam, soni weda. Iab lan ieria a 193 km2 (75 sk m) ah de outsaid a di orikien belt.\nDi las' time da page yah change a 19:59 pon 1 June 2016.


Maak 1 - Holy Bible [Jamaican Bible]\nDis a ou di Gud Nyuuz bout Jiizas Krais, Gad Bwai Pikni staat.\nIt rait dong iina di buk we di prafit Aizaiya rait, se: “Luk, mi wi sen mi mesinja fi gwaan til yu kom, im a-go get piipl redi fi yu.”\n“Sumadi a shout iina di dezot, ‘Klier di wie fi di Laad kom chuu, mek di chrak we di Laad fi waak pan chriet.’ ”\nSo Jan di Baptis staat fi priich iina di dezot an se piipl fi ton we fram dem sin, get baptaiz, an Gad wi paadn dem fi aal di rang we dem du.\nPiipl fram aal uova Judiya an evribadi we liv iina Jeruusilem did a go tu im. Wen dem si se dem a sina, an sari fi di rang we dem du, im baptaiz dem iina di Riva Jaadn.\nJan kluoz did mek outa kyamil ier wid wan leda belt roun im wies. An fi im fuud im nyam graasapa an oni we im fain iina di dezot.\nJan tel di piipl dem se, “Sumadi muo powaful dan mi a kom an mi no iivn gud inof fi pul di chrap pan im slipaz.\nMi baptaiz unu iina waata, bot im a-go baptaiz unu wid di Uoli Spirit.”\nRoun dem taim de, Jiizas did kom fram Nazaret iina Gyalalii an Jan did baptaiz im iina Riva Jaadn.\nSiem taim Jiizas a kom op outa di waata, im si evn uopm op an di Spirit a kom dong pan im laik wan dov.\nAn wan vais fram evn se, “Yu a fi mi wan dege-dege Bwai Pikni, mi lov yu an yu mek mi aat glad.”\nSiem taim di Uoli Spirit kaaz Jiizas fi go iina di dezot.\nAn im did iina di dezot fi faati die. An wen im did out de, Sietan chrai aad aad fi mek im du rang. Im did out de mongks di wail animal dem bot ienjel did a luk aafa im.\nNou afta dem lak op Jan iina prizn, Jiizas go a Gyalalii go priich Gad gud nyuuz.\nIm se, “A taim nou! Gad suun ruul iina evri wie! Ton we fram unu sin an ton tu Gad an biliiv di gud nyuuz!”\nWen im did a waak saida Gyalalii sii, im si Saiman an im breda Anju. Dem did a fling out dem net iina di liek fi kech fish kaaz dem a did fishaman.\nJiizas se tu dem se, “Fala mi! An siem laik ou unu kech fish, mi wi tiich unu ou fi kech piipl an mek dem ton mi falara.”\nSo dem lef dem buot siem taim an fala Jiizas.\nLikl dong fram de-so, im si Jiemz an Jan, Zebidii tuu bwai pikni dem iina wan buot a fiks dem net.\nJiizas kaal dem an siem taim dem go fala im. Dem lef dem faada Zebidii iina di buot wid di man dem we did a wok fi im.\nLieta Jiizas an im falara dem lef go a Kyaporniyom. Pan di Sabat im go iina di Juu dem choch an staat fi tiich.\nEvribadi shak wen dem ier di sitn dem we im did a tiich, kaaz im tiich laik sumadi we av di rait an di powa fi du it. Im neehn tiich laik di Laa tiicha dem.\nSiem taim wan man we did iina di Juu dem choch we diiman did tek kanchuol a baal out,\n“Jiizas a Nazaret, wa yu waahn wid wi? A kom yu kom fi kil wi aaf? Mi nuo uu yu bi! Yu a di Uoli Wan we kom fram Gad!”\n“Kiba yu mout!” Jiizas se tu di diiman iina wan siiros vais. “Kom outa di man!”\nDi diiman fling im dong an mek im de de a flata, it baal out loud loud an kom outa im.\nDi piipl dem did wel shak, so dem aks dem wan aneda, “A wa dis ya? A som powaful nyuu sitn im a tiich! Da man ya aal av di powa an di rait fi aada diiman fi kom outa piipl an dem du wa im se.”\nNyuuz bout Jiizas pred faas faas aal uova di ieriya roun Gyalalii.\nAfta Jiizas lef di Juu dem choch, dem go chriet a Saiman an Anju ous. Jiemz an Jan did go wid dem tu.\nSaiman mada-in-laa did sik iina bed a ruos wid fiiva. Wen Jiizas riich a di ous, dem tel im bout ar.\nJiizas go tu ar, uol ar an an tek taim riez ar op. Di fiiva brok an shi staat luk aafa dem.\nAfta di son go dong an iivnin kom, di piipl dem kyari aal a di sik piipl dem an aal a di piipl dem we diiman did a kanchuol go a Jiizas.\nDi uol toun gyada op a di ous duor.\nSo im iil uol iip a dem we did sik wid aal kain-a difrant difrant siknis an ron out diiman outa nof a dem. Bot im neva mek di diiman dem se notn kaaz dem did nuo uu im bi.\nOrli orli iina di maanin, wen it did stil daak daak, Jiizas get op an go fain wan plies we nobadi no de, so im kuda tan de an prie.\nSo Saiman an im fren dem staat luk fi im.\nWen dem fain im, dem se tu im se, “Evribadi a luk fi yu!”\nSo im ansa dem se, “Mek wi go a som ada plies iina di dischrik dem we de nier ya-so, so mi kyan priich tu dem tu, kaaz a dat mi kom out ya fi du.”\nSo im go aal bout Gyalalii go priich iina di Juu dem choch an ron out diiman outa piipl.\nWan fasi-fasi skin man kom tu Jiizas. Im go dong pan im nii an beg Jiizas fi elp im. Im se, “Ef yu waahn fi kyuor mi an mek mi kliin, yu av di powa fi dwi’it.”\nJiizas fiil sari fi di man, so im chrech out im an an toch im an se, “Mi waahn yu fi get kliin. Gwaan, yu beta nou!”\nDi man get beta siem taim an im skin get kliin kliin.\nSiem taim Jiizas waan im aaf chrang chrang an sen im we.\nJiizas tel im se, “Mek shuor se yu no se notn tu nobadi bout dis. Nou dat yu get beta, jos gwaan go shuo yuself tu di priis an kyari di sakrifais we Muoziz Laa se yu fi gi wen yu skin get beta. Dat wi shuo evribadi se yu get kliin.”\nBot di man lef an staat pred tu evribadi wa Jiizas du fi im. So fram dat Jiizas kudn go iina no toun mek nobadi si im. Im afi tan iina di konchri paat faar faar fram di toun. Bot piipl stil kip aan a kom tu im fram aal bout.


Taitos 2 | Bible.is\n1Taitos, yu afi tiich wa rait; yu afi tiich di chuut. 2Tel di uolda man dem se dem no fi go uova buod wid notn. Dem fi kanchuol demself an liv so piipl kyan rispek dem. Di uolda man dem fi eva chrang iina wa dem biliiv, aalwiez shuo lov an neva gi op.\n3A siem so di uolda uman dem fi liv laik uman we se dem a fala Gad. Dem no fi tel lai ar taak bad bout ada piipl. Dem no fi lov wain so til dem kyaahn tap jringk it niida. Di uolda uman dem fi tiich wa gud. 4Kaaz a so di yongga wan dem wi lorn fi lov dem ozban an dem pikni. 5Dem wi lorn ou fi ron dem ous. Di uolda uman dem wi elp di yongga wan dem lorn ou fi kanchuol demself, liv wan gud an kliin laif, an fi fala wa dem ozban se. So dat nobadi kyaahn se notn bad bout Gad wod.\n6Push di yongga man dem fi kanchuol demself tu. 7Yu, Taitos, mek shuor se yu eva a du gud sitn an liv rait, so piipl wi si ou yu liv an fala wa yu du. Wen yu tiich mek shuor se yu taak di chuut an tek it siiriyos. 8Mek shuor se wa yu a tiich a riili Gad wod we nobadi kyaahn taak gens. Da wie de di piipl dem we go gens yu wi shiem kaaz dem kyaahn se notn bad bout wi.\n9Tiich di sliev dem fi lisn an fala wa dem maasta se aal di taim. Dem fi du dem bes fi mek dem maasta api iina aal we dem du. Tel di sliev dem no fi bak ansa dem maasta niida, 10ar tiif fram dem. Dem fi anis an shuo di piipl dem se dem kyan chos dem. Wen dem du dis, piipl wi luk pan dem an rispek wa wi tiich bout wi sievya Faada Gad.\n11Gad shuo ou im gud tu wi wen im mek wan wie fi piipl get siev. 12Di gud we im du fi wi, tiich wi ou fi ton we fram wikidnis an fi no lov di sitn dem we di worliyan dem waahn. 13It a tiich wi wail wi wiet an luk faawod fi di die wen wi laad an sievya Jiizas Krais kom bak iina aal a im powa. 14Im a di wan we gi op im laif fi siev wi fram aal kaina wikidnis an mek wi kliin so wi kuda bi im piipl; piipl we eva a chrai fi du gud.\n15Mek shuor se yu tel evribadi dem sitn ya. Yuuz di powa we Gad gi yu fi inkorij an karek di piipl dem. An no mek nobadi put yu dong ar se yu a wan bad tiicha an no pie yu no main.\nContinue to Taitos 3 »


Maak 8 | Bible.is\n1Roun dem taim de wan neda big kroud did gyada op roun Jiizas. Dem neva av notn fi nyam, so Jiizas kaal im falara dem tugeda an se, 2“Mi sari fi dem piipl ya. A uol a chrii die nou dem de ya wid mi, an dem naa notn fi nyam. 3Som a dem liv far far fram ya-so. Ef mi sen dem we onggri dem maita jrap dong a ruod.” 4Jiizas falara dem se, “We paat nobadi fi get inof fuud iina dis ya dezot plies ya fi ful aal a dem piipl ya beli?” 5Jiizas aks dem se, “Umoch bred unu av?” “Sevn,” dem se. 6Jiizas tel di kroud a piipl fi sidong pan di grong. Afta dat im tek di sevn bred, gi tangks, an brok dem op gi im falara dem fi fiid di piipl dem. 7Dem did av kopl sumaal fish tu. Jiizas tek dem, gi Gad tangks an gi im falara dem fi fiid di piipl dem. 8Evribadi nyam til dem beli ful, an wen dem pik op wa did lef bak, it ful sevn baaskit. 9A bout fuo touzn piipl did de de an afta dem don iit, Jiizas sen dem we. 10Rait afta im du dat, im an im falara dem go iina wan buot an kraas go Dalmanyuuta.\n11Di Farisii dem kom out an staat aagyu wid Jiizas. Dem did waahn fi tes im, so dem aks im fi wan sain fi pruuv se a Gad sen im. 12So Jiizas gi out wan evi evi sai an se, “Wa mek di piipl iina da taim ya aalwiez a luk fi wan sain? Mi a tel unu di chuut, unu naa go get no sain.” 13Den im lef dem, go bak iina di buot, an go uova di ada saida di liek.\n14Nou Jiizas falara dem did onggl av wan bred iina di buot kaaz dem neva memba fi kyari som wid dem. 15So Jiizas tel dem se, “Wach out! Gyaad unuself gens di Farisii dem an Erad yiis.” 16So dem se tu wan aneda, “A chuu wi no av no bred mek im se dat.” 17Jiizas nuo wa dem did a taak bout, so im aks dem se, “Wa mek unu a taak bout ou a chuu unu naa no bred? Unu stil no si an andastan? A aad unu aad fi lorn so? 18Unu av yai, so ou unu kyaahn si? Unu av iez, so ou unu kyaahn ier? A memba unu no memba? 19Wen mi did brok di faiv bred dem an fiid di faiv touzn piipl dem, umoch baaskit a nyam-an-lef unu did pik op afta dat?” Dem se “Twelv.”\n20“An wen mi did brok di sevn bred an fiid di fuo touzn piipl dem, umoch baaskit a nyam-an-lef unu did pik op?” Dem se, “Sevn.”\n21So Jiizas se tu dem se, “So a andastan unu stil no andastan?”\n22Jiizas an im falara dem riich a Betsieda. Som piipl kyari wan blain man tu Jiizas an beg im fi toch im. 23So Jiizas uol di man an an kyari im go outa di toun. Den im pit pan di man yai dem, put im an pan dem an aks di man se, “Yu kyan si notn?” 24Di man luk op an se, “Mi si piipl, bot dem luk laik chrii a waak roun.” 25So Jiizas put im an pan di man yai dem agen. Wen im uopm op im yai dem da taim de, im kuda si, an im si evriting gud gud. 26Jiizas tel im fi go a im yaad, im se, “No iivn go bak iina di toun.”\n27Afta dat Jiizas an im falara dem go a wan toun niem Sesuriiya Filipai. Wen dem did de pan dem wie im aks dem se, “Uu piipl se mi bi?” 28Dem se, “Som se yu a Jan di Baptis, som se Ilaija, an som se yu a wan a di prafit dem.” 29Den Jiizas aks dem se, “Bot wa bout unu, uu unu tingk mi bi?” Piita ansa im se, “Yu a di Krais.” 30Den Jiizas waan dem no fi tel nobadi bout im.\n31Den Jiizas staat tel im falara dem se, di Man we Gad Pik ago afi go chuu nof nof sofarieshan, an di elda dem, di ed priis dem, an di Laa tiicha dem ago ton dem bak pan im, an dem ago kil im. Bot chrii die afta dat, im ago kom bak alaiv. 32Im mek dem andastan evriting we im did a tel dem. So Piita tek im wan said an staat ries im op fi se sitn laka dat. 33Bot Jiizas ton roun an luk pan im ada falara dem, den im taak aad aad tu Piita an se, “Gu we fram mi Sietan! Yu naa tingk bout di sitn dem we Gad waahn, a onggl wa piipl waahn de pan fi yu main!” 34Den Jiizas kaal di kroud a piipl an im falara dem an se tu dem se, “Ef sumadi waahn fi ton wan a mi falara dem, dem afi figet bout wa dem waahn, tek op dem kraas, an fala mi. 35Sumadi we waahn siev dem laif ago luuz it, bot enibadi we luuz dem laif sieka mi an kaaz dem tan op chrang fi di Gud Nyuuz, dem ago siev dem laif. 36Kaaz wa gud it wuda du sumadi ef dem get evriting iina di worl bot dem luuz dem laif? 37An wa sumadi kyan gi fi get bak dem laif? 38Kaaz ef nobadi shiem a mi an fi mi mesij iina da worl ya we ful op a sin an piipl we ton dem main gens Gad, di Man we Gad pik naa go av notn fi du wid dem wen im kom iina im Faada brait brait lait wid im uoli ienjel dem.”\nContinue to Maak 9 »


Inna di bizi siti a Nairuobi, faar fram a laif a uom kier, yu did av wahn gruup a bwaai pikni we no liv no we. Dem tek evridie jos az it kom. Pan wan a di maanin dem di bwaai pikni dem did a pak op dem mat dem fram aafa di kuol kangkriit we dem did a sliip. Fi fait aaf di kuol dem kech op faiya wid gyaabij. Mongs di gruup a bwaai pikni dem a did Magozwe. Im a did di liklis.\nWen Magozwe pierens dem did ded, im a did onggl faiv iez-uol. Im did go liv wid im ongkl. Di man neva bizniz bout di pikni. Im neva gi Magozwe inof fuud. Im mek di bwaai pikni du uol iip a aad wok.\nEf Magozwe komplien ar aks no kwestiyan, im ongkl biit im. Wen Magozwe aks ef im kuda go skuul, im ongkl biit im an se, “Yu tuu fuul-fuul fi lorn notn.” Afta chrii ierz a da chriitment de Magozwe ronwe fram im ongkl. Im did staat liv pan di schriit.\nSchriit laif did aad an nof a di bwaai pikni dem did fain it aad evridie jos fi get fuud. Somtaim dem get lak op bai poliis, somtaim dem get biitn. Wen dem get sik, nobadi no de fi elp dem. Di gruup a bwaai pikni dipen pan di likl moni we dem get fram wen dem beg, an fram wen dem sel plaskit an ada tingz we yuuz agen. Laif di iivn muor aada kaaz a faitin wid kantenshos piipl uu waahn kantruol a som paat a di siti.\nWan die wen Magozwe did a luk chuu di gyaabij pan dem, im fain wahn uol tier op stuoribuk. Im kliin di dort aaf a it an put it inna im bag. Evridie afta dat im wuda tek out di buk an luk pan di picha dem. Im neva nuo ou fi riid di wod dem.\nDi picha dem did a tel di stuori bout wahn bwaai pikni we gruo op an ton wahn pailat. Magozwe wuda diejriim bout se im a wahn pailat. Somtaim, im imajin se im a did di bwaai pikni inna di stuori.\nIt did kuol an Magozwe did a stan op pan di ruod a beg. Wahn man waak op tu im. “Eluo, mi a Tamas. Mi wok nier ya so, a wahn plies we yu kyahn get sopm fi nyam,” di man se. Im paint pan wahn yelo ous wid wahn bluu oustap. “Mi uop se yu wi go de go get som fuud?” im aks se. Magozwe luk pan di man, an den pan di ous. “Miebi,” im se, an waak we.\nUova di neks kopl a monts dem, di bwaai pikni dem we no liv no we get yuuz tu si Tamas roun di plies. Tamas did laik taak tu piipl, espeshali piipl we liv pan di schriit. Tamas wuda lisn tu di stuori dem bout ou piipl liv. Im did siiros, an pieshent, neva ruud ar shuo no disrispek. Som a di bwaai pikni dem did staat go a di yelo an bluu ous inna di migl a di die fi get fuud.\nMagozwe did a siddong pan di kangkriit a luk pan im picha buk wen Tamas kom siddong bisaid a im. “We di stuori bout?” Tamas aks se. “A bout wahn bwaai pikni we ton a pailat,” im ansa se. “We di bwaai pikni niem?” Tamas aks se. “Mi no nuo, mi kyaahn riid,” Magozwe wispa se.\nWen dem di miit, Magozwe did staat tel Tamas di stuori bout imself. A did di stuori bout im ongkl an wai im ron we. Tamas neva taak nof, an im neva tel Magozwe wa fi du, bot im alwiez lisn gud tu evriting. Somtaim dem wuda taak wentaim dem a nyam a di ous wid di bluu oustap.\nRoun wen Magozwe a go bi ten iez-uol, Tamas gi’im wahn nyuu stuori buk. A did wahn stuori bout wahn bwaai pikni fram di vilij we gruo op fi bi wahn fiemos futbaala. Tamas riid di stuori tu Magozwe uol iip a taim, so til wan die im se, “Mi tingk a taim nou yu go a skuul an lorn fi riid. We yu tingk?” Tamas tel im se im nuo bout wahn plies we pikni kuda stie, an go a skuul.\nMagozwe did tingk bout di nyuu plies, an bout fi go a skuul. Wa’apm ef im ongkl did rait an im did tuu fuul-fuul fi lorn notn. Wa’apm ef dem giim biitn a di nyuu plies? Im di fried. “Miebi a did beta fi stie an liv pan di schriit,” im tingk tu imself.\nIm tel Tamas di tingz dem we im di fried a. Likl bai likl di man kanvins di bwaai pikni se laif kuda beta a di nyuu plies.\nSo Magozwe did muuv iihn a wahn ruum inna di ous wid di griin oustap. Im shier di ruum wid tuu ada bwaai pikni. In aal a did ten pikni a liv a di ous. Inkluudn anti Sisi an ar osban, chrii daag, wahn kyat, an wan uol guot.\nMagozwe did staat skuul an it di aad. Im did afi kech op. Somtaim im did waahn gi op. Bot im did tingk bout di pailat an di futbaala inna di stuoribuk dem. Laik dem, im neva gi op.\nMagozwe did a siddong inna di yaad a di ous wid di griin oustap, a riid wahn stuoribuk fram skuul. Tamas kom op an did siddong bisaid a im. “Wa da stuori ya bout?” Tamas aks im se. “A bout wahn bwaai pikni uu ton wahn tiicha,” Magozwe ansa se. “We di bwaai pikni niem?” Tamas aks se. “Im niem Magozwe,” Magozwe ansa wid a smail.\nTradukita de: Georgette McGlashen\nLingvo: kreola (jamajka)


Maak 16 | Bible.is\n1Afta di Sabat, Mieri Magdaliin, Mieri Jiemz mada, an Saluomi bai som swiit spais fi go naint Jiizas badi. 2An orli orli iina di maanin, pan di fos die a di wiik az di son kom op, dem ed fi di tuum. 3Wen dem did a waak dem se tu wan aneda, “A uu ago ruol we di stuon fram infronta di tuum fi wi?”\n4Bot wen dem luk op dem si se di big uol stuon di ruol we aredi. 5Wen dem go iina di tuum, dem shak fi si wan yong man we av aan wan wait jakit sidong pan di rait an said.\n6Bot im se tu dem se, “No fried. Mi nuo se unu a luk fi Jiizas we kom fram Nazaret, we dem kil pan di kraas. Bot im kom bak alaiv. Im no de ya. Luk, a rait uova de-so dem did put im badi. 7So go tel im falara dem, an Piita tu, se im a go a Gyalalii bifuo dem kom. Unu wi si im de, jos laik wa im did tel unu.”\n8Dem lef di tuum an tek fut, kaaz dem did so shak an kanfyuuz. Dem neva se a wod tu nobadi kaaz dem did so fried.\n9Afta Jiizas kom bak alaiv pan di fos die a di wiik, di fos sumadi we im mek si im a Mieri Magdaliin, di uman we im did ron sevn diiman outa. 10Shi go we go tel im falara dem we did a ala an a baal. 11An wen Mieri tel dem se Jiizas kom bak alaiv an dat shi si im, dem neva biliiv ar.\n12Afta dat Jiizas shuo imself iina wa difrant wie tu tuu a im falara dem wen dem did a waak iina di konchri. 13Dem go bak go tel di ada wan dem, bot dem neva biliiv dem. 14Afta dat Jiizas shuo imself tu im ilevn falara dem wen dem did a nyam. Im taak tu dem aad aad bout ou dem aad iez an dem aat tof kaaz dem neva biliiv di wan dem we did si im afta im kom bak alaiv. 15Im tel dem se, “Go aal uova di worl an priich di Gud Nyuuz tu evribadi. 16Ef nobadi biliiv an get baptaiz, a dem ago get siev, bot di wan dem wa no biliiv, jojment fi dem! 17Di wan dem we biliiv ago get powa fi du dem sitn ya: dem wi yuuz fi mi niem an ron out diiman, dem wi taak som nyuu langwij, 18dem wi kyan yuuz dem an pik op siniek, an no paizn we dem jringk naa go du dem notn. Dem wi put dem an pan sik piipl an mek dem get beta.” 19Afta di Laad Jiizas don taak tu dem, Gad tek im op iina evn an mek im sidong a im rait-an-said. 20Im falara dem go aal bout go priich, an di Laad did a wok wid dem, an di sain dem we im mek dem du shuo evribadi se dem mesij a chuu sitn.]]\nContinue to Luuk 1 »


Revilieshan 6 | Bible.is\n1Mi wach di Biebi Shiip brok di sevn chring dem wan bi wan. Wen im brok di fos chring, mi ier wan a di fuo sitn dem se iina wan vais we soun laik tonda, “Kum!” 2Wen mi luk mi si wan wait aas tan op infronta mi! Di man we did a raid di wait aas did av wan buo an aro iina im an, an im did get wan kroun. An im raid outa evn go a ort laik wan suoja we fait an biit op im enimi dem aredi an a go biit dem op agen.\n3Wen di Biebi Shiip brok di sekan chring, mi ier di sekan sitn se, “Kum!” 4Den mi si wan sekan aas kom out, red laik faiya. Di sumadi we did a raid im did get powa fi mek di piipl dem pan ort ton gens dem wan aneda an kil aaf dem wan aneda iina waar. Im did get wan big suod tu.\n5Wen di Biebi Shiip brok di tord chring, mi ier di tord sitn se, “Kom!” Wen mi luk mi si wan blak aas! Di wan we sidong pan it av wan skiel iina im an. 6Den mi ier sopm laik wan vais mongks di fuo sitn dem a se, “Wan poun a biekin flowa ago kaas wan uol die pie, an siks poun a kounta flowa ago kaas wan uol die pie, bot no faas wid di ail an di wain!”\n7Wen di Biebi Shiip brok di fuot chring, mi ier di vais a di fuot sitn se, “Kum!” 8Wen mi luk, mi si wan aas we av wan yelo-griin kola! Di wan we did a raid di aas niem det, an di wan we niem, di Plies we Ded Piipl Go did a fala rait baka im. Di tuu a dem did get powa fi yuuz suod, staavieshan, siknis, an wail wail animal fi kil aaf kwaata a di piipl dem pan ort.\n9Wen im brok di fif chring, mi si anda di alta di suol a di piipl dem we did get kil kaaz dem biliiv Gad wod an kaaz dem tel piipl bout Gad. 10Di suol dem anda di alta kaal out wid wan loud vais, “Ou lang, powaful Laad, yu we uoli an we aalwiez du we Gad waahn yu fi du, ou lang yu ago wiet fi joj an ponish di piipl dem pan ort we kil wi aaf? 11Den evri wan a dem get wan lang wait jakit we kech dem klier dong a dem fut, an sumadi tel dem se dem fi wiet likl langga til di res a Gad piipl dem we fi get kil laik dem, get kil.\n12Den mi si wen di Biebi Shiip brok di siks chring an wan torbl ortkwiek apm. Di son tap shain an di uol plies ton blak blak laik wen nait wel daak, an di muun ton red laik blod, 13an di staar dem we iina di skai jrap a grong laik wen griin fruut jrap aaf a chrii wen chrang briiz a bluo. 14Di skai ruol op laik wan ruol op buk an disapier. An evri mountn an konchri tombl dong outa dem plies.\n15Den di king dem pan ort, di impuotant piipl dem, di aami liida dem, rich piipl, evribadi, weda dem a sliev ar dem frii, ron go aid iina kiev an baka di mountn rak dem. 16Dem baal out an beg di mountn an di rak dem fi: “Jrap pan wi an aid wi fram di wan we sidong pan di chuon, an fram di Biebi Shiip so dat im kyaahn fain wi fi ponish wi. 17Kaaz di torbl die kom wen Gad an di Biebi Shiip ago ponish wikid piipl, an nobadi at aal kyaahn diil wid da jojment de.”\nContinue to Revilieshan 7 »


Jan 7 - Holy Bible [Jamaican Bible]\nAfta dat, Jiizas go aal bout iina Gyalalii. Im tan we fram Judiya, kaa di Juu liida dem did a luk wan wie fi kil im.\nNou, a did nieli taim fi di Juu piipl dem Ot Alidie.\nJiizas breda dem se tu im, “Muuv out fram ya-so no, an go a Judiya so yu falara dem kyan si di big an powaful sitn dem we yu kyan du.\nKaa, sumadi we waahn piipl fi nuo bout dem no du we dem a du anda di kwaiyat. So sins yu a du dem sitn ya, shuo aaf yuself tu di worl, mek evribadi si yu an nuo we yu a du.”\n(Kaa no iivn im uona breda dem did biliiv iina im.)\nBot Jiizas se tu dem se, “Fi unu, enitaim a di rait taim, bot fi mi taim no kom yet.\nDi piipl dem iina di worl kyaahn iet unu, bot dem iet mi kaa mi tel dem se wa dem du wikid an bad.\nUnu gwaan op de go tek paat iina di Ot Alidie. Mi naa go, kaa di rait taim fi mi go no kom yet.”\nSo, afta im tel dem dat, im tan wich paat im did de iina Gyalalii.\nAfta im breda dem lef fi go tek paat iina di Ot Alidie a Judiya, Jiizas go op de tu, bot im go anda di kwaiyat, so nobadi kuda si im.\nNou, di Juu liida dem we did de de did a luk out fi im an did a aks, “A wich paat im de?”\nWan uol iip a piipl did a wispa wispa wa dem tingk bout Jiizas mongks demself. Som did a se, “Im a wan gud man.” An yu did av som we se, “Nuo, sa! A fuul im a fuul op di piipl dem.”\nBot iina aal we did a gwaan evribadi kiba dem mout, no iivn a suol wuda se notn fi mek tu moch piipl ier wa dem tingk, kaa dem did fried a wa di Juu liida dem wuda du dem.\nA no til aaf wie chuu di Ot Alidie dat Jiizas go op we paat Gad ous de an staat tiich.\nDi Juu liida dem shak wen dem si ou im tiich, so dem aks, “A ou da man ya nuo so moch an im neehn go a skuul?”\nSo Jiizas ansa dem an se, “A no mi mek op we mi tiich. A di wan we sen mi kom gi mi it fi tiich.\nEf sumadi mek op dem main fi du wa Gad waahn dem fi du, dem a-go fain out ef a riili Gad gi mi wa fi tiich ar ef a mi jos a taak fi miself.\nSumadi we taak fi imself a luk big op fram piipl, bot sumadi we wok so dat di wan we sen im get big op, a gud sumadi an wa im taak a chuu sitn. Dem no lai.\nNo chuu se a Muoziz gi unu di Laa? Bot non a unu no kip it. So wa mek unu a chrai fi kil mi?”\nDi kroud a piipl dem den se tu im se, “Yu av diiman iina yu! A uu a chrai kil yu?”\nSo Jiizas se tu dem se, “Mi du onggl wan mirikl an di uol a unu shak.\nBot, unu sorkomsaiz unu bwai pikni dem pan di Sabat kaa Muoziz se unu fi dwi’it — duo a no Muoziz staat it op, a unu faada faada dem.\nSo ef wan pikni kyan get sorkomsaiz pan di Sabat fi mek shuor se Muoziz Laa no get brok, wa mek unu beks wid mi, kaa mi mek sumadi get beta pan di Sabat.\nTap joj sitn siek-a ou it luk pan di outsaid, an staat joj dem fi ou dem riili tan.”\nNou da taim de som a di piipl we liv a Jeruusilem staat aks, “A no di man dis we dem a chrai fi kil?\nBot wi nuo wich paat im kom fram. Wen di Krais kom, nobadi naa go nuo wich paat im kom fram.”\nDa taim de, Jiizas did stil a tiich iina di yaad we Gad ous de. Im ier we di piipl dem did a se, so im baal out loud loud pan tap a im vais an se, “Unu nuo mi an unu nuo we paat mi kom fram! Mi no sen miself kom ya, bot unu kyan chos di wan we sen mi kom. Unu no nuo im,\nbot mi nuo im, kaa mi kom fram im an a im sen mi kom ya.”\nWen dem ier dis ya dem chrai fi grab im, bot nobadi no toch im, kaaz a neehn fi im taim fi dem kil im yet.\nStil, nof piipl iina di kroud biliiv iina im. Ier wa dem se, “Wen di Krais kom, yu tingk im a-go wok nof muo mirikl dan wa da man ya a du?”\nDi Farisii dem ier di kroud a piipl a wispa dem sitn ya bout Jiizas. So di ed priis dem an di Farisii dem sen dem we gyaad Gad ous fi lak im op.\nSo Jiizas se, “A onggl likl bit muo taim mi gweehn de ya wid unu, an afta dat mi a-go bak tu di wan we sen mi kom ya.\nUnu gweehn luk fi mi, bot unu naa go fain mi. An unu kyaahn go kom wich paat mi a-go de.”\nDi Juu liida dem den se tu dem wan aneda se, “A we da man ya plan fi go so, dat wi naa go kyan fain im? A go im a-go go tu di Juu piipl dem we skyata skyata mongks di Griik piipl dem, so dat im kyan tiich di Griik piipl dem?\nA wa im miin wen im se, ‘Unu gweehn luk fi mi, bot unu naa go kyan fain mi. An unu kyaahn go kom wich paat mi a-go de’?”\nPan di laas an bigis die a di Ot Alidie, Jiizas get op an baal out pan tap a im vais, “Ef nobadi torsti, mek dem kom tu mi fi sitn fi jringk.\nWa Gad wod se gweehn apm tu di piipl we biliiv iina mi. It se, ‘Som riva wid waata we gi laif a-go ron outa dem.’ ”\n(Nou, wen im se dat de, im did a taak bout di Spirit we di piipl dem we chos iina im wuda get lietaraan. Kaa op tu da taim de, nobadi neva get di Spirit, kaa Jiizas neehn get big op yet.)\nWen som a di piipl dem iina di kroud ier we Jiizas se, dem se, “Fi riil, da man ya a di Prafit.”\nSom ada wan se, “A di Krais dis ya.” Bot yu did stil av som we did a aks, “Nuo sa, kaa di Krais no kom fram Gyalalii, no chuu?\nGad wod no se dat di Krais gweehn kom fram Dievid fambili an fram outa Betliyem, di toun we Dievid did liv?”\nSo di piipl dem did plit op uova wa dem tingk bout Jiizas.\nSom a dem did waahn fi uol im fi lak im op, bot nobadi neehn put dem an pan im.\nWen dem we gyaad Gad ous go bak tu di ed priis dem an di Farisii dem, di ed priis dem an di Farisii dem aks dem se, “Wa mek unu no kyari im kom?”\nDi gyaad dem se, “Nobadi neva eva taak laik ou da man ya taak.”\nSo, di Farisii dem se, “Yu miin se a chrik im chrik unu tu?\nNon a di Juu ruula ar Farisii dem biliiv iina im, iihn?\nNuo! Bot da fu-fuul kroud a piipl ya we no nuo notn bout di Laa — bad blesn de pan dem.”\nDen Nikodiimos, di wan we did go a Jiizas bifuo da taim ya an we did iina dem gruup aks dem se,\n“Wi Laa lou wi fi joj nobadi an se dat dem gilti bifuo wi ier fram dem fos fi fain out wa dem a du?”\nBot dem se tu im se, “Yu no kom fram Gyalalii tu? Go chuu Gad wod an si fi yuself — no prafit neva eva kom outa Gyalalii yet!”\nAfta dat, aal a dem go a dem yaad.


Bot nou, unu fi get rid a aal a dem sitn ya: no get beks an get so mad dat unu kyaahn iivn kanchuol unuself. No kip malis niida, an no chat bad bout piipl an tier dem dong. An no mek no doti wod kom outa unu mout niida.\nTaak tu piipl nais, an mek dem waahn fi iina wa unu a se jos siek-a ou unu taak. Siizn op unu aagiment wid saalt, so dem waahn fi ier muo an muo bout wa unu a se. An unu fi nuo ou fi ansa evribadi tu.\nUnu fi tap chat doti chat. Taak gud sitn aal di taim. Da wie de, di sitn dem we unu se wi bil op di piipl dem we niid fi get bil op. An enibadi we ier we unu se wi nuo ou Gad lov dem iivn duo dem no dizorv it.\nNo yuuz doti wod, an no bada wid aigl, kielis an fuul-fuul taak, kaaz Gad piipl no du dem sitn de. Wa unu fi du a gi Gad tangks.\nEf nobadi tingk se im a sorv Gad di rait wie, bot im kyaahn kanchuol im tong, im jos a fuul imself, an we im se im a du fi Gad no wot notn.\nDi mout we wi a yuuz fi priez Gad a di siem mout wi a yuuz fi kos out piipl. Mi breda an sista, notn kyaahn go so.\n A siem so piipl tong tan. Iivn duo di tong a wan likl likl paat a dem badi, it kyan chat big buosi chat, an kaaz nof chobl fi ada piipl. Tingk buot ou wan likl gyash a faiya kyan bon dong wan uol faris. Iivn duo di tong a paat a wi badi, it komiin laik wan torbl faiya. It ful op a wikid powa we kyan mes op yu uol laif an put yu iina so moch chobl dat it komiin laik aal el brok luus pan yu, kaaz di tong komiin laik it set pan faiya we kom chriet fram el. Piipl kyan chrien aal kain-a animal: wail animal, bod, animal we kraal pan di grong an animal we liv iina di sii — piipl chrien dem animal de aal di taim. Bot nobadi kyaahn kanchuol di tong. It bizi-badi, wikid an ful-a paizn fi kil aaf piipl. Nobadi kyaahn kanchuol it at aal at aal. Di siem tong we wi yuuz fi priez Faada Gad, a di siem tong wi a yuuz fi kos aaf piipl we Gad mek fi tan laik imself. Di mout we wi a yuuz fi priez Gad a di siem mout wi a yuuz fi kos out piipl. Mi breda an sista, notn kyaahn go so. Ou fresh waata an saalt waata fi kom outa di siem spring, iihn? Breda an sista, fig chrii kyan bier aliv fruut? Griep vain kyan bier fig? Saalt spring kyaahn sen out fresh waata mi breda an sista!\nEnibadi we kos unu, bles dem, an prie fi di wan dem we no diil wid unu gud.\nBot ier wa mi a se, jos beks wid unu breda ar unu sista, an unu afi go a kuot, an di joj a-go se unu gilti an rait unu aaf! An enibadi we shiem dem breda ar sista an tel dem ou dem woklis an dem sitn de, unu a-go afi go a di tap-a-tap joj dem, an enibadi we kaal dem breda ar sista wan woklis gud fi notn fuul — el faiya a-go riich dem.\n1 Piita 3:10\nLaik we rait dong iina Gad wod, “Enibadi we waahn fi liv fi lang an liv api tu, dem mosn se notn bad bout nobadi, an dem fi tap tel lai.\nWen sumadi doti, a no siek-a wa dem put iina dem mout; a wa kom outa dem mout mek dem doti.”\nDi piipl we a kaaz unu fi sofa, unu mos prie an aks Gad fi bles dem; aalwiez aks Gad fi bles piipl, no prie an aks im fi du notn bad tu dem.\n Den Jiizas kaal di piipl dem wich paat im de an se, “Ier wa mi a se an andastan dis: Wen sumadi doti, a no siek-a wa dem put iina dem mout; a wa kom outa dem mout mek dem doti.”\n Bot nobadi kyaahn kanchuol di tong. It bizi-badi, wikid an ful-a paizn fi kil aaf piipl. Nobadi kyaahn kanchuol it at aal at aal. Di siem tong we wi yuuz fi priez Faada Gad, a di siem tong wi a yuuz fi kos aaf piipl we Gad mek fi tan laik imself. Di mout we wi a yuuz fi priez Gad a di siem mout wi a yuuz fi kos out piipl. Mi breda an sista, notn kyaahn go so.\n Bot di sitn dem we kom outa unu mout, a outa unu aat dem kom fram. An a dem sitn de wi mek piipl doti an no kliin iina Gad yai. Kaaz a outa di aat aal kain-a wikidnis we piipl tingk op kom fram. Wen sumadi go kil, go sliip wid sumadi we dem no marid tu ar gwaan wid aal kain-a ada seks sin, wen piipl tiif, tel lai, ar tek dem mout tier dong ada piipl — a di aat dem sitn de kom fram. A dem sitn de mek piipl doti. Wen unu nyam an no wash unu an, an no dat kaaz piipl fi no kliin iina Gad yai.”


Ruoman 3 - Holy Bible [Jamaican Bible]\nSo den, piipl mait-a aks, wa gud it du wi, fi bi wan Juu? Wa wi get we di piipl dem we a no Juu no get? Wa gud it du wi fi get sorkomsaiz?\nAn mi wuda tel dem se it gud fi bi wan Juu, a nof difrant sitn wi get, we elp wi iina nof difrant wie. Fos, a wi Gad did gi im Wod tu — a wi im chos wid im mesij.\nNou som a di Juu dem brok dem pramis an neva fala wa Gad wod se. So wa unu tingk? Unu tingk se kaaz dem de piipl de brok dem pramis, Gad naa go du wa im se im wuda du?\nNotn kyaahn go so! Gad wi aalwiez du wa im se im a-go du, iivn wen piipl lai an se dem du wa dem did pramis fi du. It aal rait dong iina Gad wod se: “Evritaim Gad taak, piipl wi si se wa im a se a chuu sopm. No mata wa piipl se gens Gad, a Gad a-go win.”\nSo wa ef wen wi du rang, piipl si klier klier se Gad aalwiez a du we rait? Wa wi kyan se bout dat? Unu tingk wi kyan se Gad a du rang wen im ponish wi? (Mi jos a taak ou som piipl taak)\nNuo sa! Kaaz ef Gad no joj wi, ou im fi go joj di res a di worl?\nNou som piipl mait-a se, “ef wen wi du rang an no fala we Gad se, wi a elp ada piipl fi si klier klier se Gad a di chuut an im aalwiez du we im se im wi du, an siek-a dat dem staat priez im, ou kom Gad stil a joj wi laik se wi a sina?”\nEf unu a go se dat, mek unu no jos se, “Kom mek wi go du aal kain-a wikid sitn, so dat wi wi kaaz nof gud sitn fi apm” — no dat som piipl we lov tel lai pan wi, a kliem se wi se. Dem piipl de, Gad a-go ponish dem — dem a-go get jos wa dem fi get.\nSo wa? Unu tingk se wi we a Juu beta aaf dan di piipl dem we a no Juu? Nuo sa! Kaaz mi don shuo unu aredi se evribadi, weda dem a Juu ar dem a no Juu, sin kanchuol dem laif — evribadi a sina.\nA siem so it se iina Gad wod. It rait dong se: “Nobadi, no iivn wan sumadi, du we rait iina Gad yai.\nNobadi no riili nuo we rait, Nobadi no riili waahn fi nuo Gad.\nEvribadi ton dem bak pan Gad, dem ton bad — dem naa no yuus tu Gad. Nobadi no du gud. Nobadi at aal!”\n“Fi dem mout komiin laik wan uopm griev, wid dem tong a bier lai dem tel an chrik piipl. Di wod dem we kom outa dem mout kil piipl, a laik dem lip ful op a di siem paizn we siniek av.\nDem eva a kos an a wish bad tingz pan piipl, an evriting wa dem se shuo se dem bita.”\n“Dem kwik fi kil piipl,\nan evriwe dem go dem kaaz piipl fi sofa an dem mash op evriting.\nDem no du notn we wuda kaaz piipl fi liv iina piis.”\n“Dem no fried a Gad — dem no rispek im fi uu im bi.”\nNou wi nuo se evriting we rait dong iina di Laa a fi di piipl we a fala di Laa. Gad gi dem di Laa so dat nobadi kyan se notn wen im kom fi ponish dem — nobadi kyan se dem neva nuo rait fram rang. So Gad a-go ponish evribadi we de iina di worl, weda dem a Juu ar dem a no Juu.\nEvribadi a-go get ponish, kaaz Gad naa go mek tingz rait bitwiin yu an im jos chuu yu a fala di Laa. Di Laa kyaahn du dat, wa di Laa du a mek wi nuo se wi a sina.\nBot nou Gad shuo wi ou im plan fi mek tingz rait bitwiin im an piipl. Da plan de no av notn fi du wid di Laa, (iivn duo di Laa an di prafit dem did taak bout da plan de). It no av notn fi du wid di Laa, so no chuu yu a fala di Laa dat miin se Gad a-go mek tingz rait bitwiin yu an im.\nGad onggl mek tingz rait bitwiin im an piipl wen dem biliiv iina Jiizas Krais. A so it go fi evribadi weda yu a Juu ar yu a no Juu.\nBot iivn duo wi no dizorv it, Gad shuo wi lov. So moch so dat im mek tingz rait bitwiin wi an im, an wi neva iivn afi du notn. Im sen Jiizas Krais fi ded fi wi an tek we wi sin dem.\nGad sen Jiizas fi gi op im laif an siev wi. Wen Jiizas ded pan di kraas, fi im blod pie fi wi sin dem an so wi no afi get ponish. Aal wi afi du fi get wi sin dem paadn, a biliiv iina Jiizas. Wen Gad sen Jiizas im shuo se im no paashal — im chriit evribadi siem wie, kaaz bifuo Jiizas did kom, im neva ponish nobadi fi dem sin, im tek taim wid dem.\nBot iina dem ya taim ya Gad naa go tek taim wid piipl, im a-go ponish dem fi di rang we dem du. Wen im sen Jiizas im shuo wi se im aalwiez du we rait an dat im wi mek tingz rait bitwiin im an piipl, aal dem afi du fi get dem sin dem paadn, a fi biliiv iina Jiizas.\nSo den, wa wi av fi brag an buos bout? Notn at aal! Wa? Unu tingk se wi kyan go buos bout se wi a fala di Laa? Afta Gad no mek tingz rait bitwiin im an piipl kaaz dem a fala di Laa, Gad onggl mek tingz rait bitwiin im an piipl kaaz dem biliiv iina Jiizas.\nSo wi kyaahn se dat nobadi a-go get Gad fi mek tingz rait bitwiin im an dem, jos chuu dem a fala di Laa. Dem wi onggl get Gad fi du dat wen dem biliiv.\nAnles wa unu a se a dat Gad a onggl Gad fi di Juu dem. Gad a no Gad fi di piipl dem we a no Juu tu? Afkuors im a fi dem Gad tu!\nA onggl wan Gad de, an a im a Gad fi di Juu dem an di piipl dem we a no Juu. Gad a-go mek tingz rait bitwiin im an di Juu dem wen dem biliiv siem laik ou im wi mek tingz rait bitwiin im an di piipl dem we a no Juu wen dem biliiv.\nSo wa dat miin fi di Laa? Ef Gad onggl mek tingz rait bitwiin im an piipl wen dem biliiv, dat miin se di Laa no wot notn? Nuo notn no go so! Wen wi biliiv iina Gad wi a shuo se di Laa riili wot sopm, a da taim de wi riili a fala di Laa.


Aks 8 | Bible.is\n1An Saal did de de an im did biliiv se dem did rait fi kil Stiivn. Da die de wan torbl sofarieshan tek di choch iina Jeruusilem. An aal a di biliiva dem did get skyata skyata aal uova Judiya an Samieriya. Onggl di apasl dem neva get skyata skyata. 2Som man we worship Gad beri Stiivn an dem ala an baal fi im. 3Bot Saal staat wok aad aad fi mash op di choch. Im did a go fram ous tu ous an a jrag out man an uman an fling dem iina prizn.\n4Di biliiva dem we did get skyata skyata priich di Gud Nyuuz bout Jiizas evriwe dem go. 5Filip go dong a wan siti iina Samieriya an priich tu dem bout Krais Jiizas. 6Wen di kroud a piipl ier Filip an si di mirikl dem wa im did a du, aal a dem lisn gud tu wa im did a se. 7Iivl spirit baal out an kom outa nof piipl an nof kripl piipl an piipl we kudn muuv at aal get beta. 8So di uol a di piipl dem iina di siti did wel api.\n9Nou yu did av wan man iina di toun niem Saiman. Fi wan lang taim im did a wok uobiya an di piipl dem kudn biliiv som a di powaful sitn dem we im wuda du. An im yuus tu kliem se im a wan big impuotant sumadi. 10Evri jak man iina Samieriya, fram di likl man tu di big impuotant wan dem lisn tu im. Dem se “Da man ya a di gad we niem di griet powa. A im kom dong kom ton Saiman.” 11Dem did lisn tu im aad aad kaaz fi wan lang lang taim dem kudn biliiv di sitn dem we dem si im du. 12Bot wen dem biliiv di gud nyuuz we Filip did a priich bout Gad kindom an Jiizas Krais, evribadi, man an uman go get baptaiz. 13Aal Saiman biliiv an get baptaiz tu. Im fala Filip evriwe im go an im kudn biliiv di mirikl dem we Filip did a du.\n14Wen di apasl dem iina Jeruusilem ier se di piipl iina Samieriya biliiv an staat fala Gad wod, dem sen Piita an Jan tu dem. 15Wen dem riich dem prie fi dem dat di Uoli Spirit wuda kom tek kanchuol a dem.\n16Kaaz di Uoli Spirit neva tek kanchuol a non a dem yet. Filip did onggl baptaiz dem kaaz dem did biliiv di Gud Nyuuz bout Jiizas. 17So Piita an Jan put dem an pan dem an di Uoli Spirit kom liv iina dem.\n18Wen Saiman si se piipl get di Uoli Spirit wen di apasl dem put dem an pan dem, im chrai fi bai powa fram dem. 19Im se, “Gi mi da powa ya tu mek mi kyan put mi an pan piipl an mek dem get di Uoli Spirit.”\n20Piita se, “Mi uop se yu an yu moni go a el kaaz yu tingk se yu kuda bai di Uoli Spirit wa Gad gi piipl! 21Yu no av no paat iina da wok ya, kaaz yu aat no rait iina Gad yai. 22Ton we fram di wikid sitn dem we yu a tingk bout an prie an beg Gad fi paadn yu. Da wie de im maita paadn yu fi di wikid sitn dem we yu av iina yu aat 23Kaaz mi si se yu grojful an bad main an sin av yu laik wan prizna.”\n24Den Saiman se tu dem, “Unu prie tu di Laad fi mi so dat non a di sitn dem we unu taak bout wi no apm tu mi. 25Afta Piita an Jan don tel di piipl wa dem nuo bout di Laad, an priich di Gud Nyuuz, dem go baka Jeruusilem. Pan di wie dem priich di Gud Nyuuz iina nof Samaritan dischrik.\n26Nou wan a di Laad ienjel go tu Filip an se tu im, “Git op an go tek di sout ruod, di ruod we go fram Jeruusilem tu Gaaza (piipl no riili yuuz da ruod de agen)”. 27So Filip get op an lef. Wen im did a chravl pan di ruod im bok op wan man we kom fram Iitiyuopiya. Im a did wan impuotant man. A im did inchaaj a aal a di moni fi Kyandiis, kwiin fi Iitiyuopiya. Im did go a Jeruusilem fi go worship Gad an wen im a go bak a im yaad 28im did sidong iina im aas an bogi a riid di buk we di prafit Aizaiya rait. 29Di Spirit tel Filip se “Gwaan go jain da bogi de an stie kluos tu it.”\n30Den Filip ron op tu di bogi an ier di man a riid sitn we di prafit Aizaiya rait. Filip aks im se, “Yu andastan wa yu a riid?”\n31Di man se, “Ou mi fi andastan ef nobadi no elp mi an tel mi we it miin?” So im aks Filip fi kom op kom sidong wid im.\n32Di paat a Gad wod we di man did a riid, dis a wa it se: “Dem tek im an liid im we laik ou dem wuda liid wan shiip go a di plies fi kil im, an siem laik ou wan Biebi Shiip tan op an no mek wan soun wen dem a kot aaf im wul, a siem so im neva se a wod. 33Dem shiem im an tek im mek preke an im neva get no jostis. Nobadi kyan taak bout fi'im pikni pikni dem? Kaaz dem kil im.”\n34Di man aks Filip se, “Tel mi sopm, a uu di prafit did a taak bout, imself ar sumadi els?” 35So Filip staat a di siem paat we im did a riid an priich tu im di Gud Nyuuz bout Jiizas.\n36Dem did stil a gwaan pan di ruod wen dem kech a wan plies we waata de. Di man we inchaaj a di moni se tu Filip, “Luk! Si waata de! Wa fi tap mi fram get baptaiz rait nou?” 38So di man aada im jraiva fi tap di bogi. Den im an Filip go dong iina di puul a waata an Filip baptaiz im. 39Afta dem kom op outa di waata, aal av a sodn Gad Spirit jos tek we Filip an di man we inchaaj a di moni neva si im agen. So im ed fi im yaad a gi Gad priez. 40Den Filip si se Gad Spirit tek im go a Azotos. Fram de-so im gwaan priich Gad wod tu aal di toun dem til im riich a Sesuriiya.\nContinue to Aks 9 »


Koloshan 4 | Bible.is\n1Az fi unu we uon sliev, unu fi chriit unu sliev rait an unu fi chriit dem fier. Kaaz unu nuo se unu av wan maasta iina evn tu.\n2No tap prie. Unu fi wach out an get unu main redi fi akshan an gi Gad tangks wen unu a prie. 3An beg unu du, prie fi wi tu. Prie se Gad wi klier di wie, so wi kyan pred di siikrit mesij bout Krais Jiizas — di mesij we nobadi neehn nuo bout. A sieka da mesij ya dem chien mi op an av mi a prizn ya-so nou. 4Prie se mi wi get fi mek di piipl dem nuo bout da mesij ya, an dat mi wi kyan tel dem it plien plien so dem kyan andastan. Kaaz a dat mi fi du. 5Unu fi gwaan laik se unu av sens wen unu roun piipl we a no Krais Jiizas falara. No wies no taim, evri chaans unu get unu fi du dat. 6Taak tu piipl nais, an mek dem waahn fi iina wa unu a se jos sieka ou unu taak. Siizn op unu aagiment wid saalt, so dem waahn fi ier muo an muo bout wa unu a se. An unu fi nuo ou fi ansa evribadi tu.\n7Taikikos, a wi gud gud breda. Im eva a chos iina Gad. Wi lov im. Im a wok fi di Laad jos laik wi. Im wi tel unu aal a wa a apm tu mi. 8Mi sen im tu unu so im kyan tel unu ou wi a du, an elp push unu fi gwaan an mek unu fiil api agen. 9Im a kom wid Oniisimos wi gud gud breda we wi lov tu, an we eva chos iina Gad. Im a wan a unu. Di tuu a dem wi mek unu nuo wa a gwaan uova ya-so.\n10Ieristaakos we de iina prizn wid mi, im sen oudi. Baanabas kozn, Maak, se oudi tu. Mi tel unu bout Maak aredi, so ef im kom tu unu, welkom im. 11An Jiizas, we piipl kaal Jostos, im sen oudi tu. Dem chrii man ya a di onggl Juu we a wok wid mi fi get piipl fi staat fala Gad an tek im fi dem king an mek im ruul uova dem. An bwai, dem elp an push mi uol iip. 12Epafras, we kom fram mongks unu, an we a wan a Krais Jiizas sorvant dem, im se oudi tu. Im eva a prie fi unu wid aal a im aat. Im prie se unu wi tan op chrang iina Gad an no tap chos iina im. Im prie se unu wi biliiv iina Gad so til nobadi kyaahn mek unu tap chos iina im. An im prie aad se unu wi nuo fi shuor wa Gad waahn unu fi du an fi biliiv. 13Mi fi wan kyan tel unu ou aad im wok fi unu an fi di piipl dem we a Leyadusiiya an Ierapolis. 14Wi gud gud fren Luuk, di dakta — im an Diimas sen oudi tu. 15Tel di breda an sista dem a Leyadusiiya se mi se oudi. Tel Nimfa oudi an Gad piipl dem we miit op an av choch a ar yaad.\n16Afta sumadi riid da leta ya tu unu, mek shuor se sumadi riid it fi di piipl dem a Leyadusiiya we biliiv iina Gad. An unu fi riid di leta we mi sen go gi dem.\n17Tel Aakipos dis fi mi, “Mek shuor se yu don di wok we di Laad gi yu fi du, kaaz a im yaa wok fa.”\n18Dis a mi, Paal. Mi a rait an tel unu oudi wid mi uona an. Memba se mi chien op iina jiel. Mi prie se Gad wi gud an kain tu unu.\nContinue to 1 Tesaluoniyan 1 »


Ieja - Wikipidia\nIeja a di bigis kantinent iina di wol wid di nofis piipl. Ipred uoba 8.6% a di hert tuotal sorfis hieria (ar 29.9% a di lan ieria) ahn, wid uoba 4 bilian piipl, ikantien muo dan 60% a di wol korant yuuman papulieshan.\nMuosli iina di hiistan ahn nadan emisfier, Ieja chradishanal difain az paat a di lanmas a Yuurieja—wid di westan puoshan a di sedsiem hakiupai bai Yuurop—pozishan hiis a di Suez Kianal, hiis a di Yuural Mountn, ahn sout a di Kaakiasos Mountn ahn di Kiaspian ahn Blak Siidem.\nIboun pan di hiis bai di Pasifik Uoshan, pan di sout bai di hIndian Uoshan, ahn pan di naat bai di hAaatik Uoshan. Askaadn tui saiz ahn daivorsiti, Ieja—wahn tapanim diet frahn baka klasikal antikwiti—a muo wahn kolcharal kansep we inkaapariet nof riijan ahn piipl muo dan wahn omojinos fizikal entiti.\nLast edited on 28 July 2016, at 08:35\nDi las' time da page yah change a 08:35 pon 28 July 2016.